Ka Pa le ka rualpi thabik an ngaizawng aw, ka Pa in fa a raih... - The Chin Times\nCakkhai za thuanthu a si. Maria thawn kan rualpi awknak hi a rei zet thlang, High School kan kai lai ihsin a si. Ka unau vek rori ih ka ruahmi a si. Kan harsat can ah le kan riahsiat can khalah kan bawmaw ringring ṭheu.\nHmanseh Maria hin a inn lam ah thubuai a nei. A kum 18 birthday ah, a nulepa thawn an to aw ih an inn ihsin an dawisuak. Curuangah Maria cun ka inn ih ni reilote sung um dingin I dil.\nAnih cu ka rualpi ṭhabik a si, si e, a si rori. Zarh kar reilote sung cu ka pa in ka rualnu ih ei-in pawl le thil ṭul ṭukṭak pawl a pek sak thluh.\nNa hmu maw, ka nulepa hi, ka pa cu a hnaṭuannak company in a sinak an khaisang ihsi kum siar reilote hnu ah an ṭhenaw. Hmakhatte ah, tuihlan ih a hlawh zat hnakih let thum tam paisa a ngah ih cumi cun a ti danglam. Mawṭaw tharte tla a lei ih, ruahbanlopin fala mawite tla a hi mitmei bet.\nKa pai fala thar ka Nu in a hmuh le phei cun ka Nu in ka pa a ṭhen cih rori si ko. Tuisun tiang ah, ka pa in ka nui parih a thilti dan ruangah, ka ngaidam thei riai lo a si, ni khat hnu ni khat a ciangkuang lo, a ler deuhdeuh.\nNi khat cu kan lehnak ding thu ruangah hmun hla ih khualtlawn a ṭul ta riai. Zarh khat lenglo khual ka tlawn hnu ah ka ra tlung ih, inn ka thleng cu ka rualpi ṭhabik Maria cun mithmai pan siamsi ten I rak zoh ih, thu lo ruah lohli ding ka nei hokhaw tiah I rak sim.\nMizan I thilcangmi cu amak tuk zum hman na zum lo ding, tiah I ti. Na pa thawn movie kan zoh tlang ih wine tla mal lai kan in tlang, kan thuhla thuk sin in kan thei aw vivo, cucu si ko thilcang mi cu.\nZiang tikah, ziang thil cangmi cu, tiah ka sut.\nMaria cun “a ṭha e, tawkfang kan umtlang hnu ah, kan naihniam aw vivo si ko, a sinan a dang cu cipciar in ka lo sim duh lo mei ke, na pa si em mei, tiah I ti.\nE he, hi hi cu thil tenau men a si lo, ṭihnung thil a si. Ziangah tile Maria hin kan dung lai ah a tlangval hlun pawl par ih a thiltimi in a langter. Ni khat cu a Ha thlawngnak hrangah paisa a neih lo ruangah a tlangval pawl hnen ah dollar 1,000 cawi a dil.\nMifarahte a tlangval pakhat cun $500 te lawng a rak nei kherkher, a computer neihsunte zuar in angahmi paisa $1000 cu Maria a pe. Sinan Maria cu a Ha khal a thlawng lo, a hmaizarh ah a tlangval cu a paisa cawimi khal rulsal nawn loin a ṭhen daih. Cun a tlangval pawl a bummi thuhla pawl khal tampi ka thei lai.\nCuruangah ka Pa thawn ngaizawng aw ding cun ka duh hrimhrim lo. Ahleice in ka Pa in paisa tampi a nei timi a thei betbet fawn. Ka ti duhsan cu, Maria hi mifim hrawkhrawl paisa mit nei a si. A nulepa in an dawisuak hnu le phei cun sumpai lawnglawng mitmei ih khawsa a si. Ka pa hi a hmuibat mi a si bik ding.\nHui ha, a hmaizarh ahcun an ngaizawn awk thu langhngan zetin in sim ngaingai thlang. An ngaizawn awknak an lawm kual vel, ka Pai’ mawṭaw ṭha sport car hmang ta hrat in Los Angeles ihsin Las Vegas lam ah cawlh-um an va hmang tlang.\nAn ra tlung cu, Maria cun ka Pa thawi an thuhla pawl le an can hman dan pawl I ruah thluh. Casino game leknak ah $20,000 an hman thu, an hotel riahnak tla zan khat ah $250 a si thu pawl.\nNa pa hi a va lian lawmam ve, kha zatzat paisa a rak nei, tiphah in a ṭawng cu a cawl.\nAih, dawh ceu nu, paisa lawng duh, mi hlothlau tuk a si hi. Ka pai’ hnen ah ka feh vurvo ih, Maria hin na paisa lawng hokhaw a duh, nangmah taktak a lo duh lo, tiin ka va sim. Ka Pa cun “ka duat, na thinhar awhlah, ka thei thluk ko hokhaw, tiin I sawn.\nAwle, si tuk e….Immm. Maria hi ka lakah a rinum lo a si tin ka ruat thlang. Umnak neilo ih vakvai a si ruangah kan inn ih reilote ka rak umtermi asi nan, tu ah cun ka Pai hnen ihsin amiat hmuah hmuah a ngah thluh tum. Cubet bet ah, an pahnih lungkim thlap ih duh aw an si vekin kei hnakih thu neisawn vekin a cangvai sapbai. Keimah hman ih ka mawn dahlo mi ka Pai sport car mawṭaw mawi tak cu shopping fehnak men ah a hmang zekzo bet.\nAsinan vun dawisuahnak ding ah le tu cu a tlai tuk zo fawn. Ka pa khalin a duh lo ding ti ka thei. Asinan ruahsannak cu ka nei hrih lai. Ziangahtile ka Pa hi Maria vek thotho in miler deuh a si, ka Pa in Maria a kawk ding lawng ka hngak si hrih phawt ko.\nZarh tawkfang a liam hnu khalah an ngaizawn awknak cu a fehtluang vivo lai, Maria khal milian dinhmun ih a um cu nuam a ti aw zet. Ni khat cu ka hnen ah phur le thatho zetin a ra ih, “Ziang na zum, Ziang na zum? Na pa cu a hnaṭuannak ah a sinak khaisan sal a si ih tu cu financial hotu a si thlang, cui’ umzia cu a thlahlawh cu tu hngakih let in a tam ding” tiah I ra sim.\nAw lalpa leh…ziangtin saw ka pa in hivek fala a duh thei? Hi nu cu ei-dawk tu men a si, paisa lawng sisi a duh. Tawkfang zarh hnih hnu ahcun zumcia vekin Maria cun nau a run pai ngaingai.\nKa Pa cu um ngaihnak khal theilo in a hrum durdo, A si lo, a si lo, a si thei lo, thil cangthei a si lo. Thin hngirṭeu vansang in a um thlang, cui naute cu kum 18 a hung ti tiang a enkawl ih support a ṭul ti a hun theisuak.\nKa thinlung te cun, ka Pa cun a ci tuh rah a seng si ko, ka ti men. Asinan Maria cun mithnawm tiat hman hi dinhmun hi a phu lo. Kei cu amah zangfah in ka rak bawm, asinan anih cun kan sungkua in siatsuah tlun ah kan paisa in eidawk.\nMaria nau a pai hnu cun, kum 51 ih upa ka Pa cu a ra tawngin a ra hmu paih nawn riai lo. Ka Pa cu a ni hrangah a rak upa tuk ngai. Curuangah a nulepai hnen ah kirsal in an hnen ah a va um. Naute a vun neih hnu cun ka Pa thawn naute hrangah ziangzat pekawk ding ti an relcat.\nThinhar zetin ka Pa cu ziangti thu saw hitizawng ih nan lungkim tlang, tiih ka sutnak khal zianghman I let lo. Curuangah ka rualnu Maria cu cakuat in ka sut.\nAnih cun thla khat ah $14,000 pe aw dingin kan relcat, tiah I rak reply cih.\nAw lalpa leh… US ram ih hnaṭuan pangai pawlih hlawh hnakih lethnih in a tam sawn ual. Anih cu naute enkawl men lawng asi ual. A parah ka lungawi lo nasa. A ni ni in ka huatnak a luar sinsin.\nTawkfang ah Maria cu ka Pa ih paisa thlatin $14,000 a pekmi cu a duhtawk hrih cuang lo. Ka pa cu rak bumkual vel a tum, thla tin $25,000 I pek lo asile, naute hi ka hlawnhlo ding a rak ti. Hi ṭum ahcun ka Pa in Maria cu pindan sungah ko in cu zatzat ngen awlo dingin fimkhur le ralring zetin a dil.\nAsinan Maria cun paisa ka lo dil zat I pe ding maw, asilole naute in a tuar ding, tiin a sawn. Ka Pa cun a thupte in an biakawkmi pawl Camera in a rak record thup ih Maria in thil diklo a timi pawl awlten tazacuai theih a si thlang. Thla khat sung thawng a tlak men lawng si loin a fa khal a kutsung ihsin lawn a si vethung. Cucun ka Pa cun thla tin paisa a pek ringring a ṭul nawn lo.\nCuhnakin keimah in ka enkawl sak man ah ka Pa cun thla tin $10,000 I pe riangri sawn, anih cu a hnaṭuan ah a buai tuk fawn si. Kei le College kai lai ka si fawn, ka buai ve tuk ruangah nau ka kil man loih kan naute in kilsak dingin hnen-um ka la ih anih cu thla khat $3,000 ka pe. Cutin college khal tluangten ka kai thei ih, zanlam ah naute ka enkawl ve.\nKa naunu duhnung zet cu a Nulepa mihlothlau an si ko nan ka duhdawt thei nasa.\nVideo thawn rak zoh ve aw;\nHminsin: Hithu hi Audio in tuah siseh, website dangih post sawng kan sianglo.\nPrevious articleI Nahsiktu in Acid i burh ih ka Mit, Ka Hnar, Ka Hmai pawl ka hloh thluh…\nNext articleKa Pa in ka Nu phatsan in Fala nonal pahnih a kawp: Video


Ralkap Kut Sungah Leitlun Huap Sumpai $372 Million A Hloral – Meifar\nMyanmar ralkap kutsung ah leitlun huap sumpai $372 million zat a hloral thu leitlun huap sumpai thawhkhawmnak International Monetary Fund (IMF) in November 3, 2021 sun ah an phuang.\nRalkap in Myanmar ramsung thuneihnak an lak hlanah IMF in Covid-19 lak ih kilkhawi awknak ah tin $372 million zat an rak hlu, ralkap in thuneihnak an lak hnuah himi sumpai thuhla cu IMF pawlin an thei nawn lo. Sumpai an kuatnak hi thla 8 a luanzo nan an hmansuahnak theih ding aum lo, ralkap in Covid-19 lakih kilkhawi awknak le miharsa pawl an bawm le bawm lo khal an thei lo thu pawl an rel.\nRalkap cozah cu Aung San Suu Kyi ih kaihruaimi NLD cozah vek a si lo, an sumpai hmannak thuhla cu an relsuak duh lo an ti. Myanmar ramsung ih miharsa pawl hrang, Covid-19 lakih kilkhawi awknak ah tin IMF in June 2021 ah sumpai $346 million cu aveikhatnak an rak kuat.\nNLD cozah in an hmansuahnak pawl theihter sal dingin lungkimnak hmin a kheng, cun Covid-19 lakih an hmannak cazin pawl khal thlathum ah veikhat theihter aw dingin Auditor General of the Union in lungkimnak hmin a kheng ve.\nNLD cozah in January 29 ah a netabik an hmansuahnak pawl theihternak a tuah. Kuthruh, mask le siivai leihnak ih an hman thu pawl an tarlang. Asinan ralkap in thuneihnak an lak hnu ihsin leitlun huap sumpai thuhla cu theih ding aum nawn lo ih a hloral. Curuangah IMF in ralkap cozah hnenah bawmnak kan pe nawn lo ding an ti.


Pastor Kapthat - Chinland Today Media\nMarch 10, 2009 2:30 am·0 comments\nUS Ralkap Leh South Korea Ralkap Raldo Zir Tlang\nTuisun ihsin US ralkap leh South Korea ralkap 50,000 hrawngcun March 20,tiang raldo zir tlan nak an nei dingih. Himi ruangah North Korea cu nasazet in a thin a hengih a ralkap pawlcu raldo theicih dingih timtuah awknak nei dingih thu a pekzo thu a puang. North Korea ram Cozah News Agency cun US leh South Korae ralkap pawlin raldo zir tlangnak an neih cu North Korea hrangah cun zoh liammen dingmi thil asilo tiah a tarlang. North Korea cun Satellite kahsuak a tummi cu mi hrekkhat in rakkah thlak an tum pang a si ah cun nasazet ih do awknak a suak tengteng ding tiah a simbet. Himi laiah US leh South Korea cun North Korea cu Satellite kahsuak tum suanlam ih hmangih Missile kahsuak tum asi tiah an puhve. Himi boruak ruangah North Korea cun a ram tlun boruakih South Korea Vanzam pawl zuanter a siang nawnlo ih himi cingih North Korea ram tlun boruakih South Korea vanzam a zuang thotho asile North Korea cun a zoh menlo ding a ti. Cu ruangah South Korea cun a Vanzam pawlcu lamzin dang zawhin a zuangter asi.\nUK Ralkap Hmunpi Tapung Pawlin Kap\nUK Ralkap hmunpi pawimawh pakhat Massereene Army Base cu Tapung pawlin an kah ruangah ralkap pahnih an thi. Ireland khawpi Dublin ih thuthangca pakhat cun hi UK ralkap hmunpi kaptu Tapung pawlhi Real IRA Tapung pawl an si ti ih theihter nak an dawnthu an sim. British Prime Minister Gordon Brown cun himi buainak cu misual pawlih thil timi a si ih himi ruangah rualrem nak leh daihnak hawlih UK Cozah in lamzin a zawh rero laimi cu a cawlhsan cuanglo ding a ti. Tui Ralkap an kahthat mihi 1997 ih Norht Ireland ih ralkap pakhat Lance Bombadier Stephen Restorich, an kahthat hnuih IRA Tapung pawlin an kahthat sal hmaisabik a si. Real IRA an timi Tapung pawlhi 1997 October thla ih Privisional IRA an kuai ihsi dingsalmi pawl an si. Hi an kahthat mi ralkap pahnih hi kum notete an siih Cozah in Afghanistan ih kuat a tum rero laimi an si. Hi an kahthat mi ralkap hi an hmin anrel langlo ih Prime Minister Gordon Brown cun North Ireland ih ralkap an kahthat nak hmunpi ah fehin ralkap thi pawlhi Upat nak a pe.\nBangladesh Ralkap Helicopter A Tla\nTuisun ah Bangladesh ralkap Helicopter cu an ram laifang Tangail District ah a tla ih Ralbawi Major General Rafigul Islam, leh ralbawi dang Liuetenant Colonel pakhat an thi ih midang pahnih cu nungdam in an suak. Hi Helicopter hi Tili parah a tla ih minung zianghmuah an to tileh an hmindang pawlcu an rellang hrihlo an tlaknak tili sungih ta cu hawl rero lai an siih Ziang ruangah a tla tikhal thei asi hrihlo.\nJapan PM Dingah IChiro Ozawa,A Tling Pei Maw?\nJapan ram cun kanhmai Septembar thla ah Parliament hril awknak a nei dingih himi ah tui Opposition hruaitu IChiro Ozawa, cun an Party cakih Prime Minister si tumin theitawp a suah rero laiih.Himi laiah IChiro Ozawa, hi PM sitheilo dingih dodaltu nasazet an umve ih Japan ram mipi ngaihdan lakkhawm nakah Japan ram mipi a hrek hnakih tamsawn cun IChiro Ozawa, hi Prime Minister dingah an duhlo. Himi an duhlo naksan cu a dungthlun a Chief Secretary hi Politics thu ih sumpai khawnkhawm mi thuhla ah thubuai neiih kaih asiih cumi ruangah Politics dinhmun ah a tlakniam nak asi. IChiro Ozawa, thungcun himi thu ah thilti diklo mi zanghman a neihlo thu a sim ve ih, A dungthluntu a Chief Secretary parih Cozah thiltuah dan cu thildiklo asi a tive ih Prime Minister si a tumnak cu fehtlang pi vivo a tum thu a sim. Japan ramhi leitlun ram tinkim sumpai dinhmun tla niam rero mi ah ram zia um deuhbik ih ruahmi asi nan tuidin hmunah a talbuai rero ve asi. Tui Prime Minister ttuanlai tu Taro Aso khalhi Japan mipi in an uar tuk lemlo ih. September thla ih an hril awkdingah hin IChiro Ozawa, pawlhi cakdingih zum awbik cu an siih Japan ramhi Politics ah an buai thei zet ih Cozah Upa thleng awknak khal a tamzet ttheu.\nPastor Kap That\nMizan sunah United State ih IIIinois State ih Biak Inn pakhat Maryville ih First Baptish Church ah mi pakhat Meithal thawn a lutih Biak Inn sungih Pastor Fred Winters cu a vungbia ih cumi hnu ah a Pistol in Pastor pai awm ah a kapih midang kapbet dingin a meithal cu a hmetsal nan a methal a tlawlh ih a namte a phawisalih a mah le a mah a sun aw tiah Palik pawlin an sim. Hi pahi Palik pawlin an kaiih thuhla an sut rero lai a si.\nVenezuela Ram Ah Colombia Ralkap Lut Tum\nColombia Defence Minister Juan Manuel Santos, cun an ram TV leh Radio ih thu a simnak ah Colombia ralkap pawlcu misual pawl an dawinak ah a ttuldan ihzir in an ram Inn hnen pawlih ramsung khalah an luhmai a ttul dingtiah a simih. Hi thuhi Venezuela President Hugo Chavez cun nasazetin a sawiselih Venezuela leh an ram kiangkap pawl hringhro ah a puh. Venezuela President cun Colombia ralkap pawlin an ramsung an lut asi ah cun a dolet nakdingah Venezuela ralkap pawlcu an kutzam a selo ding a ti. Colombia ralkap pawlhi nikum khalah Ecuador ramah an rak lutzo ih cu ruangah an ram pahnih karlakah buainak a rak suakzo. Colombia Defence Minister Santos ih thurel mihi an ram President Alvaro Uribe khalin in zianghman a relpi lo ruangah a thlawpve asi ding tiah Venezuela President Hugo Chavez cu a thin a heng sinsinih. Venezuela President Hugu Chevaz cun Colombia Defence Minister Santos cu mi hrawkhrawl, Misan tlailo, Mi ttih hrut, tiah a sawisel.\nPakistan Ralbawi Bik In President Thu Relfiang Tertum\nPakistan ram Ralbawibik General Ashfaq Parvez Kayani cun an ram President Asif Ali-Zardari cu Prime Minister hlun Nawaz Sharif thawi an karlak buainak thu March 16 hlanih rel fiangding in a sim. Pakistan ram Politics buainak hi President leh PM hlun karlakih thutampi ummi asi ruangah himi thuhi zamrangih relfel zaanglo asiah cun Ralkap in Cozah nak a lasal peimaw? timi hi Politician pawlih thusuhnak tumbik asi. Islamabad khawpi ih ralbawi pakhat cun General Kayani cu US Cozah in Pakistan ramih Politics buainak hnawkhnai ringring micu relfel dingah an raksimzo tiah a rel. General Kayani, hi Inter Services Intelligence (ISI) hotu hlun a siih. Kandung naite ah khan zarh khat camin US ah a tlawngih a tlun veten himi thuhi President hnenah a sim asi. Tui dinhmun ah Pakistan ramhi President maw thuneitu, Ralkap maw thuneitu, Prime Minister maw, thu neitu tikhal hi a fianglo tluk asi, Tapung pawlle nitin an hraang sosang vivo ih rambuai zet asi.\nAn Ralthuam Leh Ralkap Neih Dan


China Leh Taiwan - Chinland Today Media\nChina Leh Taiwan\nJuly 1, 2010 2:09 pm·0 comments\nA liamcia kum 60 ihsi rak tthenaw ram ngaih awlo zet China leh Taiwan cun kum 60 hnuih a voi 1 nak ram pahnih sundawn tonawknak thutiam cu mizan sunah an tuahtlang. Hi an thutiam tuahmi sumdawn tonawk nak thuah ram pahnih karlakih sumdawng pawl hnenih Tax lak micu timal a siding tihi an thu pibik a siih, Himi sumdawn tonawk nak thutiam an tuah mihi Dollar Billion 110 man hrawng a kim dingah zum a si.\nHiti vekih ram hua awzet China leh Taiwan sumdawn tonawk nak thutiam an tuahsuak theinak sanhi, a liamcia kum 2 ih Taiwan President, ih an hriltlin mi Ma Ying-Jeou ih hna ttuannak ruangah a si tiah an sim.\nHimi remawknak thutiam an tuahmi hi Taiwan hrangah dinhmun thasawn an co dingih ruah a siih, Asinan China in tuihlan ihsi a rak tumtah ringring mi Taiwan ramsung Politics dinhmun ih thu neih a tumnak cu a hlawhtlingter a zum ruangah Taiwan thawi sumdawn tonawk nak thutiam a tuahpi duh ih ruah a si.\nUS Ah Russia Intelligence An Kai\nUS ah Russia ram hrangih zohthup thlingthla tu minung 10 FBI pawlin an kai. US Justice Department in a sim nakah, hi an mi kaihmi pawlhin US Nuclear thuhla, US ralthuam retnak hmun, Iran thuhla ih US thu reldan, White House thurel mi pawl, CIA hnattuan dan leh US Politics dinhmun pawlcu Russia Cozah hnenah an kuat thuptheu tiah a sim.\nTu khalah midang 11 rinhlelh mi an neih laithu khal a simih, Tui an kaihmi pawlhi Russia Foreign Intelligence Service (SVR) pawlin Ca pawimawh a thuptei kuatruk dan leh, US ram dinhmun an theih duhmi pawl a thuptei kuatdan pawl an zirter mi pawl an si tiah an sim.\nHi an kaihmi pawlhi New York Court ah an thuhla relsak an si dingih, FBI pawlcun an mi kaihmi pawllakah hminlem hmangih US ih um hmunkhuar an um tiah an simih, an mi kaihmi minung 2 hnenihsin Russia ramih thuthup an kuatnak ca pawlkhal kaihsak an si tiah an sim.\nHimi laiah Russia Foreign Ministry, Thupaungtu, Igor Lyakin Frolov cun Russia ramhrangih zohthuptu ih an puhih US ih an kaihmi pawlhi Russia Cozah in zianghman theihpi nak a neilo ih, hi pawlih thuhla hi Russia Cozah cun nasa zetin a zingzoi ding a si tiah a sim.\nTaiwan Officer Hlun In A Damsung Ih Kum Let 12 Thawngtla Ding\nUS in Taiwan Ah Ralthuam A Zuar Ding


ISRAEL HRILAWKNAK & US BORUAK - The Chin Times\nThe Chin Times > Thuthang > World News > ISRAEL HRILAWKNAK & US BORUAK\nISRAEL HRILAWKNAK & US BORUAK\n1. Israel Hrilawknak ah Benjamin Netanyahu Nehnak Co\n#Israel hrilawknak cu April 9 ni ah neih a si ih PM tuan lai Benjamin Netanyahu le a tanrualpi party pawlin Israel Tluangsuakbu Knesset ah nehnak an co ruanagah Benjamin Netanyahu khal cu term 5 nak PM tuan dingin acozah a tuah ding a si. Israel Tluangsuakbu Knesset ah him tlangsuak palai 120 an um. Netanyahu ih party Likud hin tokham 35 an ngah ih an rualpi party pawl thawn Right Bloc hin tohkham 65 an ngah ding a si.\nKhatlam ah Israel ralbawibik Gantz ih Blue and White party cun tohkham 35 an la ve nan an rualpi Left Wings pawl thawn tohkham 55 lawng an ngah ruangah an sung tinak a si. Mr. Gantz hin TV Chanel 13 ih mipi ngaidan a rel cu pawmin nehnak co ah a rak ruataw ih Israel mipi hnenah nehnak thucah le lungawithusimnak a rak nei man lo ziang! Tu cu an duai pawmin an suak fel zo.\nBenjamin Netanyahu hi Nationalist Hardliner an ti tak Israel hrang ding khawng ememtu a si ih US President Trump thawn hawipi tha an si ruangah Democrats President Candidates pawlin an phawm ciamco. Beto Orouke lephei cun ‘hnam thliartu, hnam filing neitu a ti. (Nitlaknak ram lamah cun ‘racist’ an tiawk hi namtlakawknak thabik a si. Racist tiih an ruah mi hi cun mipi awfis ah hna an ngah thei dah lo hleiah Artist pawl khal an tlaksiat phat theu). Asinan anih hi Russian President Putin, India PM Modi le Japan PM Abe pawl khalih an upat zet mi a si. Benjamin Natanyahu hin nehnak a co cun Gaza tipi kap, Palestine-pawl umnak cu luhhnawh a tum thu a rel. Hi hi 1993 Oslo Agreement pahbalnak a si tiin leiltun ramhruaitu tampi in an sawisel.\nHiti Bibi (Israel pawl kawh dan) in nehnak a conak san tumpi pakhat cu Trump in Jerusalem cu Israel khawpi ih a pawmpi le Galilee nisuahnak tlangtluan Golen Heights cu Israel ramih a pawm ruangah a tel. Cun Russian President Putin khalin kum 37 liam zo, Libenon ral ih Israel ralkap thipawl ruh a pek ruang khalah mipi duh a hlawh phah a si. Cun Israel cimih tumtu Iran ralkap cu US acozah in Israel hrilawk ding ni ah ‘tha hrum thawh pawl'(terrorists) tiih an phuan khal hin Vawrhlam phuaih hrang an hlawkpi ti a si.\n#Hitin Bibi cu Israel PM tuan reibik a si dingih eithup puhnak pawl ihsin khal a talsuah thei phah ding. German tihnuai lawng lei thu ah eithupnak neiah puh a si. Israel hi Middle East ah ram zalen um sun a si ruangah anmah khal an doaw cece ve a si.\n2. US Boruak\nTrump Campaign cu Russia in a tanpi maw timi zingzawi (Investigate) ding ah Robert Mueller kha tuanvo pek a si ih kum 2 sung zingzawi in mi 500 lenglo thusuhnak a neih hnu ah Trump cun sualnak a nei lo tiin March 24 khan Attorney General William Barr hnenah report a pe a si kha. America ih danthiam hleice mi 18 in kum hnih an zingzawi ih an hmuh lo kha Democratic hruaitu hrekkhat cu, “Robert Mueller in a sualnak hmu lo khal sehla a sual ti kan thei” ti vek, “Hi thu ah sualnak nei lo khal sehla kan hlawn thotho ding” tivek an tawng ciamco.\nTrump duhnak khal a pung deuhdeuh. Ramusseum in mipi ngaidan a laknak ah cun duhtu 54% duhlotu 44% a si. CNN ih tuah mi ah cun a sang thei cuang lo. Russia bawmnak ruangah Trump a tling timi Media pawlih an au ruangah Trump Job Approval rate hi 40% kiangkap ah a um ring ring. Tu cu hi thuphan thu a suahtertu lam cu ziangzawi ve dingin AG William Barr a timlamaw tiin thuthang a suak.\nDemocratic lam cun tawka hur(Gay) Candidate an nei. Pete Buttigieg , kum 37, Indiana ramkulh South Bend khawpi uktu cun President a cuh thu theih a si. Tu ah cun America ah Gay President neih pawi tilotu 71% an um zo ti a si. Tu hi a boruak a tha vivo ih Democratic Candidate 18 lakah a pathumnak a hung tling so zo. Vice President Mike Pence cu Khristian tha tak neih bangaw neihawk pawmlotu a si ih Buttigieg cun, “Mike in ka sinak ah lungkimlonak a neih a si le in sersiamtu thawn el-aw hai she” a ti. Nitlaknak rampawlin an tisual theu cu Pathian in hitin in sersiam an ti theu, ngaingai cun Pathian cun mi pangngaiin a sersiam nan hursualnak ah anmahte an lut sawn mi a si.\nTexas ihsin Senator Ted Cruz cun Facebook le Twitter CEO pawl cu Senate Committee ah a kawk hai nasa. A san cu hipawl hin LGBTQ dodalnak le zumlonak cu ‘huatnak tawngkam’ Facebook le Twitter ihsin an hlawn theu ruangah a si. Cuhleiah pumsung naute thah duhlonak lam khal an rak dirtla theu. Cun Conservative le Republican lam account phihsak tla an rak nei theu. Hipawl ruangah kawh an si ih na takih kawk an si.\nAwle ngan ding a tam tuk nan hivial hin kan duhtawk hrih ding. Hmai zarh ah tawnawk sal kan tum ding.\nPhoto: Trump & Bibi.. Jed Zuala Cawnghlut ih Post mi laksawngmi a si.\nPrevious Article Ting 200 Hlo Thubuai ah Chin Cozah in A Heektu siseh Thuthang Ngantu khal Khing tum\nNext Article Thuthang Diklo ih suah ruangah MNF cun Vanglaini a khing tum; Video\nZuartu le Huikhawmtu – by Thawnga\nBreaking News: Falam ah Covid19 Minaa 3 Karh


Covid 19 Natnak Lakin Fimkhur Ṭulbik Le Cinkeng Ringring Dingmi Thil Phun ( 5 ) – Vapual Auaw\nAugust 28, 2020 vapual auaw Catlang & Thu Ṭha 0\nCovid 19 natnak cu thla 8 sunglai a rei zo nan, tuini tiang rehfel ti a um hrih lo ih a nathrik thahnak sii khal a suak hrih lo. Russia in a khamnak sii kan tuahsuak a timi khal a aupi kungko rero nan , a ramsung mipi hman pe thei hrih lo a si ih natnak cu leitlun ah a darh deuhdeuh. Himi ah sii siloin mahte kilhimawk dan le ralrin dan ṭha tuk a um ih cingkeng ringring aw.\n1.Kut faiten kholh aw – Kan theih depdep zomi a si ih a takin kan tuah rori ṭulmi khal a si. Lenglam na um lawngah siloin Inn ih na um ringring khalah tangka tham theu na si cu kut faiten kholh a ṭulnak san a si. Thil na ei ding , na mit , na hnar lole na kaa na tham ding tinten na kut faiten kholh hmaisa ringring aw. Satpia thawn kut kholh khalah a malbik vei 30 tal siar ih kholh thei ding ti a si. Ziangruangah ti asile nat kainak bik pakhat cu kut in tangsa peng dangah a si.\n2.Mask bun aw – Midang zohrang khal a si lo ih nangmai hrang rori a si. Leng na suah ding tinten na hnar le kaa hup an ṭul ruangah mask bun ringring aw. Mask bun in za ah za nat lut ding a kham felfai tinak a si lo nan, nat lut ding tamzet, olsam tukih suanawk thei dan cu a kham rori tiah an hmu fel zo. Curuangah leng na suah cun mask bun ringring aw.\n3.Duhduh in mit ,hnar le kaa tham hlah – Covid 19 kainak bik cu mit ,hnar le kaa tiah hmuhsuah a si ih kut kholh fai loin mit , hnar le kaa tham tikah nathrik cu sunglam ih lut cih hngal a si. Curuangah duhduh in na mitberh coih hlahla, duhduh in na hnapkhir khal coih hlah. Na mit , hnar le kaa na tham ding tinten na kut na kholhfai paih lo asile tissue thar hlamte , towel fai lole puan fai cia tivek hman aw. Leng suah caan hrimhrim ahcun mit , hnar le kaa tham lo ih um cu a himbik.\n4.Tangka na tham tinten kut kholh aw – Covid 19 natnak cu tangka in suanawk a theih tiah phuan zo a si ih nat nei pakhat in thei aw loin bank ah tangka a thun ,a suah asile tangka par ah nathrik a bet thei ih tangka tham le dai cu nathrik kai vivo theih a si. Cumi lo khalah dawr ih thil leinak hmang khalin kai theih thotho a si ruangah tangka na siar thluh , na tham thluh tinten na kut faiten kholh ringrig aw.\n5.Leng suahnak thuamhnaw thlengih dai bual ding – A hleice in covid 19 nat umnak khawpi lole khua ah na um ,na umnak khua lole khawpi ah covid 19 nat nei an um timi felfai ten theihnak hmun a si ahcun leng suahnak thuamhnaw cu inn thlen veten sop hngal lole sawpnak ding hmunah ret cih ding a si. Cumi tlunah taksa khal tidai bualfai cih ding. Ziangahtile nat umnak hmun ahcun kan thuamhnaw ih daimi ah nathrik a bet thei ih innsung kan luhpi lo ding a thupi tuk.\nHimi 5 pawl cu mahte tuah theih , sii ei ciamco khal ṭul loin covid 19 lakin kilhimawk dan le ralrinnak ṭhabik an si ih cinken thlak le thlun ding rorimi a si. ( Dr.James )


Hmuitinmi Tthelh - Chinland Today Media\nJune 2, 2012 1:47 am·0 comments\nBible Siar Ding: Johan 5:39-47\nCuruangah nan ei ah siseh, nan in ah siseh, ziang thil nan tuahmi kip ah Pathian sunlawinak hrangah tuah uh.\n– 1 Korin 10:31\nMikip in lom le thangtthat cu kan duh cio. Mipi hmai ih thangtthat le lom kan ningzak hmanah kan thinlung sungte ahcun midang ih upatnak pek le lom cu kan duh.\nJesuh sanlai ih biaknaklam hotu pawl in an tuahmi cu dikzet ah an ruat aw ih anmah le anmah an thangtthat aw. Pathian Ttongkam an theih ih an thlunnak in rundam a si tiah an zum. Pathian Thu ih simmi Daan pawl cu a fatebik tiangin kan thlun thei thluh ruangah zianghman kan ttul nawn lo ti’n an ruat.\nSihmansehla, Jesuh in a kawk hngai, ziangahtile annih cu Pathian Thu ih a lenglam phaw hrawngah an buaizet ih Ca Thianghlim ih a langtermi muril cu an tthelh tariai. Daan thu sungih ummi zate le Thukam Hlun Profet zate ih an phuanmi hmuahhmuah in Messiah Jesuh Khrih an sawhkhih. Biaknaklam hruaitu pawl cun Ca Thianghlim cu an zirzoi nasa nain a langter duhmi thutak ngaingai cu an thei lo, an tthelh a si.\nTuni ah kannih tla “Khristian mi ttha ih sunlawinak” lawng thupituk ah ret tahrat in cumi lawng hmuitin in kan dawi, kan zuam ciamco ruangah Ca Thianghlim ih sim duhmi thulaimu kan tthelh cingcing ttheu si lo maw? Bible ih simmi hrekkhat pawl thlun thei ih kan ruah awk ruangah kanmah le kanmah kan thangtthat aw. Asinan kan sinak cun midang pawl a bum ttheu. Thil ttha kan tuahnak in midang pawl ih lom le thangtthat kan hlawh lai ah Pathian sunlawinak kha milai sunlawinak ah kan canter.\nSunglawi Bawipa, Na sunlawinak kha midang pawl ih\nLom le thangtthatnak ding hrangih ka canter pangmi a um asile\nin ngaithiam hram aw.\nKa hmuitinmi cu Nangmah lawnglawng si thei ringring hram seh,\nmidang ih upat le thangtthatnak hnakin.\nTuni ah keimai’ sunlawinak si loin\nPathian sunlawinak sawn hawl dingah\nziangmi si ka tuah thei ding?\nKawhhran sungih Na Telnak


Neitu Taktak - Chinland Today Media\nDecember 26, 2010 11:13 pm·0 comments\nPathian in van le leilung ziang hmuahhmuah Khrih sungin a tuah ih Khrih hrangah finkhawm ttheh dingin a tuah a si. – Kolose 1:16\n– Zekhariah 1-4\n– Thuphuan 18\nBiakinn ah mawttaw cawlh lawknak hmun daih aw in a nei lomi kawhhran pakhat ih thu na thei dah maw? An Biakinn sir ih inn cu Nipi Ni tinte a phitmi dawr a si ngelcel ih kawhhran sungtel pakhat in a mawttaw cawlhnak dingah hman a ngah le ngah lo a sut. Dawr neitu in, “A poi lo. Kumkhat sung zarh 51 na hmang thei. Zarh 52 nak lawng na hmang lo pei,” a ti. A lungawizet nain theih fiang duhnak thawn, “Cuih zarh cu ziangah maw?” tiah a sut tikah, “Zianghman si lo. Nan taa a si lo ti nan theih ding ka duh men,” tiah hmaipan te’n a ti.\nPathian ih in pekmi leitlun thilri le thlaraulam thluasuah a zate hi thei lo vekin um a olte. Curuangah cawl tahrat in Baibal ih in simmi: kan neihmi zate a neitu taktak cu Pathian a si zia kha kan ruat saal a ttul (2 Sansiarnak 29:11). Kan taksa ruangpi hman hi kanmai’ taa a si lo. “Nan taksa ruangpi cu Pathian ih a lo pekmi le nan sungih a nungmi Thlarau Thianghlim ih biakinn a si. Man pek in leimi nan si,” in ti (1 Kor. 6:19-20).\nKan nomnak hrangah ziang hmuahhmuah siangzet in in petu cu Pathian a si (1Tim. 6:17). Thil ttha tampi thawn thluasuah pekmi kan si. Thei lo vekin umsan men loin fimkhurzet in hmangin in pekmi hrangah kan Pa Pathian hnenah lungawithu sim uhsi. – Cindy Hess Kasper\nPathian ih thluasuah ah kan nom awk vekin,\nOh, hngilh hlah uhsi;\nKan Bawipa, A hnenin laksawng ttha pawl an ra,\nKan ttulmi hmuahhmuah Amah in a nei. – Fitzhugh\nPathian in thluasuah in pek ruangah\nA hnenah sunlawinak kan pek thei.\nAtak ih Tuahtu pawl


FCFS – Page 2 – Falam Christian Fellowship, Singapore\nPASTOR JEDIDYA LAL LIAN ZUAL (SALAI CHIN) INTERVIEW\nPosted on December 15, 2014 December 18, 2014 Biaka (Alfred Lianz)Leave a commentPosted in Interview\nFCFS thlakhat sung(November 2014) in ra kilkhawitu Saya Lal Lian Zual cu Vapual Tlangau in a tanglamvek in kawmnak a nei. VT: Vapual Tlangau LLZ: Pastor Lal Lian Zual VT : Na thuanthu tawi, na hmin, nu le pa hmin, suahnak khua, na insang, tuih umnak le na thuken tipawl? LLZ: Ka hmin […]\nMuslim Thawnginn ah Khrismas\nPosted on November 29, 2014 November 29, 2014 Biaka (Alfred Lianz)Leave a commentPosted in Calai, Media, Nunthuleng\nMuslim Thawnginn ah Khrismas Salai Chin ( Lal Lian Zual ) Kum 1984 March ni 7 zan a si. Tidan kel vekin ka nupi ka hnam ih, “Tui zan khawmban khelin rung tlun tum aw maw” tiin in thlah ta. Sakhua nei lem loin kum 51 lai ka dam ve thlang. A pawinak lem khal […]\nCHIN MINO LE SOCIAL MEDIA\nPosted on November 29, 2014 September 10, 2017 Biaka (Alfred Lianz)Leave a commentPosted in FCF Thuthan\nPathian lamhruainak in FCFS Media ih tawlrelmi Media workshop cu ni 23/11/2013 cawlhni zing nazi 10:30am in 1:00pm tiang FCFS quarter ah kan tuahsuak thei a si. Saya Lal Lian Zual ih paper timlammi “Chin Mino le Social Media” rak siar ve uh law. CHIN MINO LE SOCIAL MEDIA Salai Chin (Lal Lian Zual) […]\nPATHIAN MITHMUH IH MIROPI\nPosted on November 26, 2014 September 10, 2017 Biaka (Alfred Lianz)Leave a commentPosted in Thuthang Tha\n(Luka 1:13-16 ih baptisma petu Johan ih thu ihsin Pathian hmuhdan tilangfiangnak) Milai hin miropi, milian timi kan nei ttheu. Asi nan milai hmuhdan le Pathian hmuhdan an bangaw ttheu lo. Milai cun lenglam kan zoh ttheu ih Pathian cun sunglam a zoh ttheu.(I Sam 16:7) Pathian ih miropi a timipawl kan theihfiang theinak dingah […]\nKAN HARSATNAK BAWIPAI HNENAH\nII Sansiarnak 32 le Isaiah 37 ah Hezekiah mangbangnak le runsuah a sinak kan hmu. Culaiah Juda ram cu fate takte a si ih Assyria cu leitlun ih ram tumbik le cakbik a si. Culaiih leitlun ram hmuahhmuah ti theih deuhthaw an kut dungah a um. Cutin an uk mi sungih Juda ram fate khal […]\nChin Kum Thar (Fanger puai)\nPosted on November 20, 2014 September 10, 2017 Biaka (Alfred Lianz)Leave a commentPosted in FCF Thuthan\nKum tinten Chin Kum Thar tuah theu a si vekin tui’kum khal Singapore ih um Chinmi pawl cun October 5, 2014 colhni ah Falam Christian Fellowship hohanak in hlunghlai zetin tuahsuak a si. Chin Kum Thar (fanger puai) hmannak dingah Goldkist Beach Resort ah hall tumpi san a si ih a ra suaktu mipum 400 […]\nFCFS Youth & Sport Day\nPosted on August 6, 2014 September 10, 2017 Biaka (Alfred Lianz)Leave a commentPosted in FCF Thuthan\nFalam Christian Fellowship, Singapore in kumkhat veikhat, August thla thokih kan hman theumi “Mino le Lehnak Ni” (Youth & Sport Day) cu August 3, 2014 zarhpi ni ah mipum 150 hrawng thawn Changi Beach park, Carpark 6 kiang ah nuam zet le hlunghlai takin kan hmang suak. Zing 9.30am ihsin Kawlram dawr Peninsula Plaza ah […]\nNitin Manna ( 24 Jun 2014)\nPosted on June 24, 2014 September 10, 2017 Mawi TeLeave a commentPosted in Thuthang Tha\nJune 24 Tlawngkai Nihnih Pathian Sungih Ruahsannak Ziangahso hi tluk lawmmam in ka riah a siat? Ziangahso hi tluk lawmmam in kan thinlung a bang? Asinain ka ruahsanmi cu Pathian lawng a si. Amah cu ka thangthat saal ding; I Runtu le Ka Pathian cu! – Saam 42:5 Sri Lanka ram ih nitlaklam tikap kan […]\nNitin Manna ( 23 Jun 2014)\nPosted on June 23, 2014 September 10, 2017 Mawi TeLeave a commentPosted in Thuthang Tha\nJune 23 Tlawngkai Nikhat Khawthim Sungah Pathian Tong Mi Fapa cu a hlo mi hawl ding le ruun dingah a ra. – Luka 19:10 Kan fapa pawl an nauhaklai ah, “Cikukrelh” timi nunnuam leknak phunkhat kan lehpi ttheu. Kan inn sungih meisa hmuahhmuah kan hmit thluh ih hnipuan retnak (closet), asilole a dang thilri retnak […]\nNitin Manna ( 22 Jun 2014)\nPosted on June 22, 2014 September 10, 2017 Mawi TeLeave a commentPosted in Thuthang Tha\nJune 22 Zarhpi Ni Ziangti’n Ka Feh Ding Sim cawk lo a sunlawi lennak sungin nan sunglam ih minung sinak kha A Thlarau thawngin cahnak huham lo pe dingah Pathian ka dil ih, nan zumnak thawngin nan thinlung cu Khrih in a umnak inn ah tuah hram seh, tiah thla ka cam. – Efesa 3:16-17 […]


Hlawknak Thlirtu Minung Thinlung - Chinland Today Media\nNovember 28, 2016 5:54 am·0 comments\nHmun dang ih khual a tlawng mi pacang pakhat cu an khua ih a ra tlun sal tikah a inn a rak kang rero ti a hmu. A inn cu an khawpi sungih inn mawi bik pakhat a si. A inn cu an khawpi sungih a duh bik mi inn khal a si. Mi tampi in a man ih let hnih in lei an dil ttheu. Asinan ziangvek man tam ih lei khal a rak siang lo. Asinan tu ahcun a inn cu amai’ mit hmuh rori ah a kang rero thlang. Minung thawng tampi an ra suak khawm nan, meisa a hliau tuk zo ruangah zianghman tuah theih a si nawn lo. Curuangah a riah a se zet.\nCumi lai ah a fapa pakhat a ra tlan ih, a hna kiang ah dimte’n, “Na thinhar hlah, Papa. Mizansun ahkhan man khung zet in ka rak zuar ngah zo. In zilhnak a tthat tuk ruangah lo hngak thei lo in ka rak zuar mai. In ngaithiam aw,” tiah a ra sim.\nCutikah pacang cun, “Pathian a va ttha em! Kan ta a si nawn ual lo,” a ti ih a thin a hahdam sualso. Cuti’n midang thawng tampi vek thotho in inn kang cu daite’n a zoh thei thlang.\nRei lo te ah a fapa pahnihnak a ra tlan ih a pai’ hnenah, “Ziangtin si thlang? Kan inn a kang rero ih, ziangah na zoh cuahco men?” tiah a ra sut. Cutikah a pa cun, “Na thei lo maw? Na u in a rak zuar so si lawm,” tiah a sim.\nA fapa pahnihnak cun, “Man tawdap (advance amount) lawng si lawm kan lak lai. A zate’n in pe thluh hrih lo. Tu ahcun in lei duh nawn ka zum nawn lo,” a ti sal.\nA hul zo mi a pai’ biang ahcun mitthli an rung luang sal ih a thin tur a cak zutzo lala.\nCumi lai ah a fapa pathumnak a ra tlan ih, “Kan inn leitu pa kha a ttongkam ih dinghngettu pacang a si. Tu ciah hi amai hnen ihsin ka ra. Anih cun ‘Inn a kang khalle, kang lo khalle, ka ta a si zo. Ka lo tiamkam cia mi inn man cu ka lo pe thotho ding. Inn a kang ding ti cu nannih in siseh, kei in siseh, kan theih cia mi a si lo’ a ti,” tiah a ra sim hai.\nCu thluh cun an pafaza in an ding ih thinharnak um riai lo in inn kang cu an thlir ve.\nMi tam sawn cu inn neitu vek kan si ih, mi malte cun inn leitui’ lungput an nei ve thung.\nLungawinak Langter A Thupi\nMinute Nga Te’n


Ralkap In Dr.Zachhinga An Kap – Meifar\nMay 26, 2021 zan nazi 9:15 pm hrawngah ralkap in Dr.Zachhinga an kap. Dr.Zachhinga cu Surgery Specialist a si ih Magwe siizung ih an transfer-nak khal a rei hrih lo, Magwe District Golf Competition zuamawknak ah a tel ih a tlunglam ah an rak kap.\nMotor thawn a tlung ih ralkap pawlin an rak kap, a mit vorhlam an kap ngah ih a kuai, a ban vorhlam khalah an kap ngah. A hnaṭuannak Magway Teaching Hospital ah an phur hngal ih a hliamtuar a bese tuk ruangah Nay Pyi Taw siizungpi ah an tlanpi sal ih ICU ah an admit.\nTuamhlawmtu sibawi in “A vorhlam mit cu a sung, meithal mu in a thluak a dai ngah lo ruangah a nunnak cu a thlaphang um lo” tin a innsang pawl hnenah a sim.\nA nupi nunau lam Specialist Doctor khal Rangon ihsin a pasal umnak siizung lampan in an tlanpi lai. Dr.Zachhinga cu 1994 kum ah Mandalay, Institute of Medicines ah MBBS ṭha zetin a zirsuak, 2004 kum ah post graduate degree M.Med.Sc (Surgery) a zirsuak sal.\nChinmi lakah Surgery Specialist hmaisabik a si, a pa cu Myanmar Democracy freedom fighter Ex.MP Pu Dothawnga a si. A farnu Ebenezer Siami khal MP veihnihnak a ṭuan lai, a unau lakih politician hminthang pawl cu Pu Zadawla B.Sc, Dr.Rodinga le Dr.Lalthanga an si. Dr.Dodinga cu Mizo Society of America khalah hruaitu a si.\nMon State Ih USDP Chairman An Kap That


December Thinlung - Chinland Today Media\nDecember 22, 2008 4:18 am·1 comment\nSiar: Thuphuan 22:1-5\nCuih hmunah zaan a um nawn lo ding, mei inn siseh, nitleu siseh, an t.ul nawn lo ding. Ziangahtile Bawipa Pathian cu an tleunak a si ding ih Siangpahrang bangin kumkhua in a uk lan ta ding. – Thuphuan 22:5\nKumkhat sung Baibal: – Zekhriah 4-6 – Thufim 29:8-20\nDecember thla cu mangbangza thil lamdang pawl lomnak puai tuah caan a si. Judah thuanthu nung ih Hanukkah puai cu meisa van puai a si ih sahriak malte in biakinn sungih meisa mit loin ni 8 sung a vang thei ti hngilh lonak a si. Khrismas cu leilung ih tleunak, minung pianhmang Jesuh ah a rung cang mi Pathian lomnak caan a si. Cuih thil lamdang hleice cu Pathian in milai ih theih ban lo le ruah ban lo huham leitlun ah a run thlah mi a si.\nDecember ah cuih thil danglam zum lonak in kan cawl ih amah tein thilcangmi lawng a dikbik timi ruahnak khal kan pom lo. Zumlotu pawl hman in thil lamdang cu an hlam. Mi hmuahhmuah in thimnak, natnak le thihnak cu neh a si tiah an thinlung in an zum duh.\nMangbangza thil lamdang hleice hi Pathian ih thil lamdang tuah duhnak mizia ruangah a si thei men. December ih duhmi cu, “Thih a um nawn lo ding…. (Thup. 21:4) timi thil lamdang hleice cu mi hmuahhmuah hrangah thu ngaingai a ra can ding kha a si.\nPathian in satan ih uknak cu a cemter dingih amah cu tlolak uktu a si vekin dingfelnak thawn a uk ding.\nKa lungawi Bawipa, satan ih phenthlam in,\nNa sunlawi tleunak a phennak leitlun ah kan um nain;\nNa sunlawinak famkim in sersiammi zate a vanter saal ding ni,\nHiarhalzet in kan hngak.\nMangbangza thil lamdang cu zumtu le zumlotu pawl hrangah\nsim fiang a t.ul lo.\non December 22, 2008 at 4:49 pm\nLungawi a va um ve! Pathian thu thatha khal CLtoday ah kan siar thei ih. Saya Run par ah le CLtoday pawl nan zaten Pathian in ram le miphun hrang ah thlawsuah lo pek sinsin hram seh! Hmailam khal ah run sun zom vivo hram uh tin khal ka lo ngen.Ka lungaw..


PDF-Kalay An Kaihmi Pawl Hrangah Thlacam Uh Law >>> – Meifar\nPDF-Kalay An Kaihmi Pawl Hrangah Thlacam Uh Law >>>\nNovember 17, 2021 admin Lawrkhawm 0\nNovember 16, 2021 zinglam ah ralkap pawlin Kalay-PDF Battalion 3 sakhan an va sim ih siivai thiam medical team ih nunau 9 le mipa pahnih an kai. Zinglam nazi 9:30 hrawng ihsin zanlam nazi 6:00 tiang an kapaw ciamco.\nCNDF, Kalay-PDF, CDF (KKG) le ပ.က.ဖ pawl an tangtlang ih ralkap pawl thawn an kapaw ih ralkap lam 20 hrawng an thi. Kalay-PDF medical team kaitu ralkap pawl cu camp ihsin an tlansuak thei lo ih mipi kilhimtu pawlin an kulh thluh.\nPDF-Kalay le CNDF in “Nan kaihmi pawl nan thlah asilen lamzin kan lo ong ding” tin Loudspeaker in an auh nan an suah lo ruangah tuizing November 17 ah an kapaw sal tin Zalen thuthang ah an tarlang.\nAn kaihmi medical team nunau 9 ih zuk cu online parah an tarlang ih ral kutsung ah an um nan ṭihphannak zianghman an nei lo. Kum nauhak te an si lai nan ram le miphun hrangah an nunnak thapin poksuaktu pawl an si.\nHliamtuar loin an suah lohli theinak dingah thlacamnak thawn rak bawm cio uh law. An kaihmi mipa 2 cu an that zo tin thuthang aum nan Kalay-PDF in an nenhnget thei hrih lo thu an tarlang. An kaihmi mipa 2 cu an thi maw an nungdam ti theihfiang a si hrih lo, an kaihmi pawl cu runsuak dingin mipi kilhimtu in an zuam rero lai. (# Medical team nunau an kaihmi hi 8/9 ti an um)\nKalaymyo Hmun Dangdang Ah Ralkap Pawl An Duty, Tahan Ah Ralkap Pakhat An Kap That\nRalkap In Chin Pastor An That


Thlirnak Le Hmuhdan Archives - Chinland Today Media\n– Salai V Bawi Lian Trump in America ih Mivai hrang daanthar a tuah mi cu Chin mi hrangah a poi deuh tiih ruattu kan tam zet ding. A poilo cu a silo. Asinan hihi an mai ram a siih kan niih duhdan vekcun an hruai dah lo ding. Kan Chin ram fate keuhki men hmanah hnamdang um ruri kan duh […]\nby CT Media ·\tFebruary 14, 2018 ·\nLIAN LE NUAM SI NA DUH LE TLAWNGKAI HLAH Cabu Thuhmaihruai Kan khawtlang, a hleice in kan fimthiam zirnak in, kan fatepawl ih ruahnak, thinlung le an hmailam paisa ngahdan ding thu ah, “nehtu le hlohtu” lole “ong le sung” timi zirhdan hi kan cawlhsan a cu. Kan tlawng kailai ah, a tam sawn cu fimthiamnak ngah hnakin, tanta-awk (sung […]\nby CT Media ·\tFebruary 8, 2018 ·\n-Van Bawi Lian Rakhine ram ih sakhuanak le miphun buainak cawkcawrawi ih buai rerotu, phun nauta deuh le hnonmi vekih leitlun hmaiih lang Rohingya miphun pawl humhimtumtu ARSA pawl hi zo an si timi le khawi tawk ah an rak um? Ziangtin an rak cangvai timi pawl tarlang tum dingin mallai hliakhlainak ka neiih, a famkim lo zet ding nan […]\nby CT Media ·\tSeptember 10, 2017 ·\nS Van Bawi Lian Kan ram Myanmar nitlaknak thlanglam, Rakhine ramkulh, Maungdaw ih kahawknak le khawurnak thuhla pawl thuthang dangdang pawl ih an tarlang mi, zuk ih hmuh theih mi pawl le ralhla ihsi thu puarpawleng titi vak mi pawl zohfel dingin Myanmar rampi acozah ih kilnak thawn Thuthang latu 15 pawl cu a veihnihnak hrang buainak nasabik ih a […]\nby CT Media ·\tSeptember 7, 2017 ·\n– Uk Lian Mirang ṭong ih, hla mawi zetzet kan ngai mi, biazia mawi zetzet kan siar mi le ca ṭha zetzet kan siar ngah mi pawl Lai ṭong in simfiang kan tum tinten “Kan ṭong in a daih lo” kan ti ringring. Tui’ Mirangca kan timi, Mirang ṭongfang pawl hi Mirangca a si thluh lo, miphun dang ṭong an […]\nby CT Media ·\tJuly 10, 2017 ·\n-Uk Lian Falam pawl cu, an hruaitu pawl an sawisel ringring timi ka thei theu. Anmah hruaitu le hruaitu lak khalah an kee an phet aw theu timi khal ka thei. Himi pahnih ruangah Falam pawlin hruaitu fumfee neilo vekin kan hmu aw ding abang. Mipi ih sawiselnak ruangah kan hruaitu pawlin, mipi an hruai duh nawnlo timi cu hruaitu […]\nby CT Media ·\tMay 4, 2017 ·\nKan Suahnak Khua Ah Mikhual Kan Si Thei Maw?\n-Uk Lian Tlangval note kum 23 a si mi, Mexico khawpi ih suak Jorge Matadamas hi kum 4 a kim tikah USA ah a thleng. Asinan, kum 20 hnu ah a suahnak khua ah a kirsal tikah a ruah vekin a suahnak khua a um nawn lo. Porh deuh in kan sim asile, a suahnak khua rori ah mikhual vek […]\n-Uk Lian Solomon Menrihai a piangthar ih love song pawl mipi hmai ah a sak nawnlo an ti ruangah cuvek cu ziangvek piantharnak a si pei ti’n Solomon rori biak le ton ka duh zet. Solomon love song a sak nawnlo ih pawi ka tinak, a liam cia ah ka rak ngan zo. Solomon ih aw thatzia, a hlasak uar […]


UN in Kawlram thu relsal ding - Chinland Today Media\nJuly 4, 2008 3:09 am·0 comments\nUN : UN Security Council in kawlram a ramthu khel dan thu thawn pehpar in tui thlasungih UNSC agenda ih rel a si dingmi thu ah a um tiin UN ih US Ambassador Zalmay Khalilzad cun a sim, a mahlawngte an rel ding ni lawngte theihfiang a si hrih lo.\nKhalilzad in UN ih July thlasungih a rel dingmi thupi an rel suahmi a sim nakah tulai ih leilung tlun ih ram thubuai bik Zimbabwe le Kawlram thu cu relsuah a si zo thu khal a rel tel.\nUN ih Vietnamese Ambassador Le Luong Ming, cun Kawlram thu rel a si tikah a tamsawn ih duhnak (consensus) cun kan tuah lo ding a ti. Asim vivo nak ah cun Zunbabwe le Burma ram ih minung hmuhsuamnak thu rel ding nakah president cio khal in a sungtuan thaten sim thei seh a ti bet.\nCulawng si lo in White House, US president George W Bush ih rorelnak thusuak cun Bush ih G-8 hruaitu pawl Japan ih a tawnnak ah Kawlram thu a hmaisabik le duhsak bik ih rel a si ding thukhal a sim a ti ve.\nThusuak tuah cia zo vek in UN Envoy Ibrahim Gambari khal Kawlram ah tui thla sungih tlawng ding a si ih, Ralkap hruaitu lu le Aung San Suu Kyi khal a tawng ding. Amah lawngte ziangtik a tlawngding ti lawngte simfiang a si hrih lo.\nUN Secretary-General Ban Ki-moon khal cun tulai fangte ah Korea ih a umnak ih sinChina ramhruaitu lu Hu Jintao, Premier Wen Jinbao le Foreign Minister Yang Jiechi pawl hnenah Kawlram thu ih rak bawm ve dingin an dil.\nTexas Cu US State Pakhat In Um Ringring Ding\nLeitlun awnmawi puai Yangon ah


June 25 ihsi thawkin ni thum sung Surbung Airport ah Vanzam hniksaknak nei ding - The Chin Times\nChin ramkulh Falam khawpi kiangih ummi Surbung Airport ah a hmaisabik hrang vanzam ṭum/kaiter hniksaknak cu tuini, June 25, ah thawk a si dingih ni thum sung vanzam ṭum/kai hnihsaknak neih a si ding thu theih a si.\nChin ramkulh acozah sipin tlangbawi U Soe Htet cun Surbung Airport ih ṭum dingmi Vanzam cu “Yangon ihsin tuizing zinglam nazi 9 hnu ah a hung so dingih a ṭum ko ding tiah kan ruahsan. Myanmar Airline ihsin minung 14-15 to theimi vanzam fate thawn ṭum/kainak hniksak ding a si. Tuisun ihsin thawk nit hum sung hrawng vanzam ṭum/kai hniksaknak neih a si ding. Boruak a ṭha ih ziangkim a ṭha a si ahcun vanzam tumpawl khal ṭumter dingin tawlrel a si ding tiah kan thei” tiin a sim.\nSurbung Airport ih hmaisabik vanzam ṭumter dingmi cu Myanmar Airline ih Vanzam hman a si ding. Surbung Airport hi azaten ṭhehfel a si hrih loih zatek 95% cu ṭhehfel a si zo tiah theih a si.\nSipin tlangbawi U Soe Htet cun “tuisun vanzam ṭum/kai hniksaknak ziang abang pei ti cu kan theifiang hrih lo, Vanzam tualrawn sakmi cu international level rori ih tuahmi a si ko. Surbung Vanzam tualrawn hi Myanmar ramsung lawng hman ah silo, South East Asia (အရှေ့တောင်အာရှ) rampawl lakh man ah Vanzam ṭumhmun (Airport) sangbik a si ko ding. Nikhua a ṭhat ah siseh, nikhua a siat khalah, ziangvek nikhua khalah nitin, zantin Vanzam ṭum/kai thei dingin thilri bungrua cangkang zetzetpawl bunmi Airport ṭhabik a si tiah kan thei” tiin a sim.\nSurbung Airport ah Vanzam ṭum/kai hniksaknak hlawhtling takih neih asile, Airline department lam ih tawlrelnak vekin Vanzampawl an ṭum/kai in an feh thlang dingih Airport thar awn puai khal Airline department ihsin rampi acozah ah siannak dil a si dingih siannak rampi acozah ih siannak a pek ni ah tuah a si ding tiah theih a si.\nSurbung Airport sungih thil ṭulmi inn pawl, vanzam tlannak tualrawn tipawl hrangih cemliammi hi Kawl tangka in billion 35 kiangkap hrawng hman a si ih, tu ah ṭhehfel hrih a si lo nan, zatek 95 ṭheh a si zo.\nSurbung Airport View;\nA mawi sinsin ding Chinram.\nPrevious articleLairawn Post Thuthangca suahnak inn a kang\nNext articleKutdawh Putar le Milian Nunau, Kutdawh Putar ih lungawinak mitthli


Min Aung Hlaing In 2022 Kum Sungih A Tumtahmi (3) A Rel – Meifar\nMin Aung Hlaing In 2022 Kum Sungih A Tumtahmi (3) A Rel\nFebruary 3, 2022 admin Myanmar 0\nFebruary 3, 2022 ah Nay Pyi Daw khawpi ah ralhrang pawlin meeting an nei ih cutawk ah Min Aung Hlaing in thusimnak anei.\nMin Aung Hlaing in, “Tuikum 2022 cu kan hrangah zuamawknak kum a si, 2022 kum sungah tumtahmi (3) ka nei. Pakhatnak cu ramsung sumdawngnak pawl tuahṭhah ding a si. Ramsung sumdawngnak pawl kan tuahṭhah asilen mipi in kan parah zumnak/rinsannak an nei ding.\nA liamzo kum pawl zohsal tikah ramsung sumdawngnak cu kan tuahṭha thei tengteng ding, kan tuahṭha theilonak ding zianghman aum lo. 2022 kum sungah ramsung sumdawngnak hi kan tuah ṭha tengteng ding. Pahnihnak cu ramsung ah party zaten Democracy lamzin ah kan fehtlang tum ding, Democracy cangsuak dingin thilṭulmi ziangkim kan tuah thluh ding.\nPathumnak ahcun ralkap ṭuan lo a theih lo timi daan le dun kan hmang ding. November 4, 2010 ah ralkap ṭuan lo a theih lo timi daan le dun hi kan rak tawlrel zo nan tuini tiang kan hmangsuak thei hrih lo. Rampi humhimtu dingah ram mipi pawlin ralkap an ṭuan tengteng a ṭul.\nAn ṭuan caan cu kum 2 maw, kum 3 tla a si thei. Kan dinhmun izir a si ding, kan tuah tengteng a ṭul. Rampi humhimtu thazang a cak lo asilen kan tuar ding, hmuhsuamnak kan tong ding. Ramri pawl a him lo ding. Himi pathum cu kan tuah tengteng ding mi pawl an si, tuikum sungah kan theitawk in kan zuam ding” a ti.\nRalhrang Pawlin PDF-Kalay Hotu Pakhat An Kai\nTlawngta Thawn Cangsualtu Sayama Cu Tlawngta Thawn An Neihawk Ruangah A Thubuai A Cem


An Ti Hlehle Tuk Timen Hlah!! - Chinland Today Media\nMay 19, 2017 3:57 am·0 comments\nAN TI HLEHLE TUK TI MEN HLAH\nCompany hnattuan ka si vekin ka baang thei zet. Mipa (innsang pa) ka si ruangah maw.. duattu tthatak koppi (nupi) ka neih ruangah si maw cu thei hlah, hnattuannak ihsi inn ka thlen cun tak ka kholh ih zaanriah ei cut hlan sung cu ka zau huahhi ttheu men. Kan fapa te caa a zoh lo caan ahcun kum (7) mi ka fapa te cu zaanriah ei hngahlam ah tiin ka lehpi ttheu ih caan ka hmang. Ka nupi hi rawl suan thiam zet a si ih innsang hna khalah tlamtling zet ih ttuan thei a si. Kan fapa te Tlawng a thlah, a hmuak, caa a zohpi phah ih hlei ah ka dangduh hmeh tuahbawl a thiam ngaingai. Hivek koppi (nupi) tthatak ka neih ngah hi leitlun ih mi vanneibik ka si ti cu zo ih sim le reel ttul loin ka hmufiang aw zet.\nNikhat ni simnem hrawngah towel fengin ka nu cu tak kholh ttheh ah a ra suak ih “Papa Papa zoh hnik ka ke zaphak hi. Hminsin vek a dumte a um. Ni dang ah ka hmu dah lo na’n mitu te tak ka kholh ttheh zawngah ka hmu” tiin thin bahlah zet le hnoh-aw ceem in thuthang caa ka siar rero laiah i ra sim. Thuthang ka siar laifang a si ih lak le lawh ah a Ke khal von zoh lem lo’n “ziang dang a si zik lo ho khaw, phan ding um lo maw” ti’n ka rak sawn lohli. Ma’i koppi (pasal) ti takah kan nu cun i rinsan ve zet ih a ttong a peh leh saal. “Silo Papa, ni dang ah ka hmu dah lo ngai ho khaw.. ka taksa ah ziang a um si pei?” a ti hrih hlehlo. Ka thinlung thupte sungin nunau daan si ko. Thil fate tak te khal ti hlehle in tum zet ih reel an hmang ih ti ruahnak thawn “kan zoh leh ding maw ka duat” tiin ngaihvensak loin ka um san.\nZarhhnih hrawng a rei ah kan nu cun sibawi a hmuhawknak cahlap te i hmuh ih ka hnattuan khungkhai deuh thawn amahte’h a titheimi cu amahte’n rak tuah ko seh tiin ngaihsak man loin ka um lala. Thlahnih hrawng a rei cun kan nu cu dam loin sizung ah a um. Vun cancer a nei ti a si ih cu’i a vun cancer cu a liam cia thlathum hrawngih i rak hmuh rero mi, a Ke zaphak ih dum fate ummi cu a rak si. Sibawi pawlin sizung ih tuamhlawm le ngaihvensak a ttul ih sizung ih a um a ttul an ti ruangah kan nu cu sizung to in a um.\nHna ka ttuan le a ttul, kan nu’i kiangih um le ka duh. Duh vekin thil a cang thiam si lo. Kan fapa te Tlawng thlah/hmuah a rak ttul. Company ihsin Tlawnginn ah, Tlawnginn ihsin inn ah, inn ihsin sizung ah tiin ka kahtlang rero cu a si. Nikhat hnu nikhat caan a liam vivo ih kan nu cu a nat a roh sinsin. Sibawi pawlin hitawk hmun ahcun thih lawng hmabak in a um. Khuaisak a ttul ih kan khuaisak a si hmanah rei a dam lo ding. Tuluk ram ih sizung pakhat cun sii thawn thlahnih sung cu dam dingin a tuahsak thei. Cuih sii cu a man a khung ngaingai. Rei deuh a dam na duh asile cuih sizung nan pan a ttul tiah in ti. Company ihsin thil thupi zet tuah dingah khualtlawn a rak ttul fawn. Ziang ka tuah ding ti ruat thei nawn lo khop in cau in ka um. Ram dang ah kan nu fehpi bang sehla thlahnih lawng a awh dingih a thi thotho ding fawn. Ka hnattuan thupit ter ding asile sumpai tampi ngahnak ding cu a si ko na’n cuih ka ngah dingmi sumpai hmuahhmuah in kan nu’i nunnak a runsuak thei cuang ding si lo.\nHnattuanpi pawl hnenah ka nu’i thuhla um zia cu ka ruah hai ih a tam sawn cun ram dang ih kan nu fehpi lo dingin in sim. An simmi khal a dik ve tho. Thi thotho dingmi parah sumpai tampi le ka caan ka va hmang ding a si tikah ka ngah dingmi sumpai hi thupi sawn ah in ruahsak cio. Zaankhat cu thu tampi ruat ciamciam in thinlung tthencatnak ka tuah. Cucu dam sung nun tawite ah (caan malte sung a si hman ah) ka nupi le ka fapa te thawn nuam zet ih caan hman ding hi a si. Cuti’n sibawi pawl ih simnak vekin nikhat ih tingtel sumpai cemnak ding hmun, Tuluk ram ahcun kan sungkua in kan va feh. Nitin teih kan nu thaw’i caan hmantlang hi a nuam in sunglawi ka ti tuk. A dam sung caan hmuahhmuah cu nuam zet le aipuang zetin kan hmang khawm ih sumpai ziangzat khal ih lei theih lo a si zia ka hmu sinsin. Hmanseh caan a rak tlai tuk zo. Thlahnih cu rei lo teah a rong kim ih ka nupi cun kan fapa te thawn in tansan ta.\nTawkfang caan a hong reiin thiang riahri le fai kelki teih ka hmuh ringring mi, kan inn cu baal an kai thlang. Rem thlepthli teih hmuh hahdam zetmi, innsung thilri pawl khal ti reihreih ah an cang. Kan takkholhnak room sungih Ha tthuahnak tivek retnak donte pawl khal pawl mengmeng ah an cang. Mileng pindan tlunlam ka hon zoh tikah maimom burang vek tla hmuh ding an um thlang. Khuitawk in ka tuah thok dingih ziangti’n ka rem ttha ding ti khal ka thei cawk lo. Kan pafa ih ei ding ti le rawl ka suan tikah a thaw thei si lo. A thaw lo ti men lawng silo, keimah hman in ka ei thei lo ih ka fapa te khalin a ei thei ve lo. Kan nu cun a nunnak a liam hlan teah nangmah le kan fapa te ih duhmi ei-in pawl cu cumi dawr ah ka lei ttheu. Cunah na lei dingih cuti’n khati’n na suang ding, ciite cuhmuah na phulh ding, a tii cu hmuah na tuah ding tivek in caa thawn felfai takin i tanta. Ca sung um vek cekci’n ka thlun ih ka suang, ka tuah ko na’n cu cing khalin kan nu’i kutsuak vekin a thaw thei cuang lo.\nHnipuan sawp dingin thil sawpnak cet sungah hnipuan pawl ka thun. Satpiaphut zianghmuah ka thun ding, ziangmi button ka hmet ding tivek khal ka thei lo. Ngaite cun kan thil sawpnak cet hi a thar lai ah kan nupa ih kan leimi a si ih a hman daan khal kan rak simzirhawk rero mi asina’n tu ahcun a hman daan pakhatte hman ka thiam nawn lo. Hmun phiah a rak ttul. Hnawm ruhnak cet tivek ka hmang thiam fawn lo. Kan phartlang pawl an baal tuk fawn. Ka daih aw lo rori cu a si. Kan nu in ziangtluk in so innsang a rak thianfaih ih fai vengveng le tleu perpi ih a ret ringring thei! Thaw zetzet in rawl in suansak ih ka taksa khal a rak ti hmianghmi ringring na’n tu ahcun nikhat hnu nikhat ttawl deuhdeuh in ka hmu aw vivo. Innsang ih Nu a thupit zia hi awww… ti ruangro phah in.\nAn ti hlehle tuk ti men hlah.


PDF Pawl Nan Bawm Tin Phungyi Cu An Urkang – Meifar\nMandalay, Nga Shan Taung khua ih um phungyi kum 75 mi U Tay Zaniya le a hnaṭuan bawmtu a naupa cu March 25 zan ah ralhrang pawlin an urthat. An umnak inn le an thilri bungrua pawl khal an urkang sak thluh, an ruak khal a kangsiat.\nZan nazi 10:00 hrawngah tualsung mipi pawlin meithal awn vei 10 hrawng an thei. Tualsung mi pakhat in, “A hlan ah Nga Shan Taung ih PDF pawl na bawm tin thu an ra sut ṭheu. PDF pawl hnenah rawlei ding na pe, thilri bungrua pawl na kuat ṭheu an ti.\nRalhrang pawlin NLD palai pawl khal nan hnenah an relh ṭheu tin thu an ra zut zo. An thiltuah hi a ṭha lo tuk, an that asikhallen ṭhaten that men ding an si. A thilri bungrua, motor pawl an siatsuah thluh hi thilṭul a si lo. A ruak hi hlonhlo an duh ruangah an urkang” a ti.\nU Tay Zaniya hi miharsa pawl bawm ṭheutu pakhat a si, zu ngawlvel le ritheihsii ngawlvel tam zet arak tuamhlawm dam zo.


Bible SImfiang tikah Thlun ding pawl - Hre Mang\nBible SImfiang tikah Thlun ding pawl\nBAIBAL SIMFIANG TIKAH THLUN DING DAN TLANGPI\nI. Baibal kan hrilhfiah (simfiang) hlanah theih dingmi pahnih\nA. Baibal cu milai ih ngan a si nak\n1.Baibal cabu pakhat cio hi an mah le ram, tikcu ih zirin tumtah nei ih ngan mi an si. Ziangvek dinhmun ah ziangvek thu ruangah, ziangvek tumtaknak thawn nganmi a si ti kan theih a tul.\n1. Cauk pakhat cio hi thuanthu pakhat le milai nunphun pakhat sungah mil aw in nganmi a si. Milai thuanthu pakhat a cangmi thawn peh par in le, cumi milai pawl nunphung le nuntudaan le tong pawl hmangin nganmi a rak si.\n2. Baibal cabu pakhat cio in a ngantu ih ca ngandaan (style) le tongkam in ngan a si.\n1. Baible ah thuthup a tel (Eph. 3:4,9). Ca ngantu milai in a mai palung ih suak mi si loin Pathian hnen ihsin a ra mi thuthup a tel.\n2. Baibal pakhat le pakhat hi an rual aw in, an rem aw thluh. Thuthianghlim pakhat le pakhat an kalh aw dah lo.\n3. Baibal sungah a um mi thutak cu kumkhua daih thutak a si (Tikcu pakhat le thuanthu pakhat thawi mil aw in nganmi a rak si nan, a sung um thutak pawl cu a kumkhua hrang a si).\nII. Baibal Hrilhfiah Daan Daanthlangpi\nTongkam bungrua pawl san zirnak. Cabu ngan lai ih an tongkam hman daan le tongkam pakhat ih sana rak neih daan pawl le a san a thleng aw mi le hman daan a thleng aw mi pawl theih ding in zir nak. Cuticun, Baibal an ngan laiah ziangvek san neiin tongkam an hmangih tui kan sanah ziangvek tongkam in Baibal thutak an simin a lailang thei ti ka theithei\nBaibal ah a hmanmi tongkam pakhat hi khui tawk ihsin a suak ih ziangti vekin hmanmi a si ti thei dingah zir nak. Cucun, ziang tivek san nei in Baibal ah hman a si ti theih thei nak mi a pe.\nHnam pkhat le pakhat kar lak ah himi tongkam hi ziang tivek in an hmang ti thei fiang thei dingah zirnak. Cumi theih fiang tikah Baibal ih hmanmi tongkam pawl hi a tikcu le hmun ih zir in ziangvek san a nei ti theihfiang theih a si.\n3. Morphology-tongrem daan pawl zirnak. Hnamkhat le hnamkhat tongthluan kan hmandan a bang aw lo cio ih Baibal ngan thawk nak ih an hman mi tong thluan pawl cun kan mai tong in ziang vek san a nei ti kan theithei nak a si.\n2.Thuanthu vekih simfiangnak\nCa ngan laiah ziangvek buainak le milai thuanthu a cang rero laimi a um ih ziangvek thu ruangah ca cu ngan a rak si ih zo pawl hnen ah ziangvek thubuai le thu tluangthlam pawl cu ngan a si ti thei dingin ziar a tul.\nZiangtik kum ah le ziangvek caanah ngan a si ti theih a ttul. Cuitlunah ca ngan laiah ziangvek milai pawlin ziangvek thuanthu an rak fehpi ti theih a ttul.\nCa ngan tu in ziangvek tumtahnak thawn ca a rak ngan ih ziangvek tthathnemnak ruahsannak nei in ca a rak ngan a si ti theih a ttul.\ne.Thuanthu thawn a peh tlaih aw mi thu pawl\n3. Ca sung ngan vekin hrilhfiahnak (simfiangnak)\nZiangti vekin ngan a si, thuanthu, hla, kamsang simcia nak, thufim, maw ziangvek ca in ngan a si ti theih a ttul.\n3. Figures of Speech – Ttongkau she\nTahtthimnak, khihhmuhnak, suangtuahnak, ttonglinglet, ttong ngiofio maw ziangvek ttong kauseh hmangin simmi (nganmi) a si ti theih a ttul.\nBAIBAL HRILHFIAH (SIMFIANG) DAN TLANGPI PAHNIH\nMimal ruahdan a hmaisa ah retin thuthiang sungah thu ttansan hawlin milai ruahnak cu a dik a si tiah simfiang tumnak a si.\nThuthiangin ziang a sim ti zoh hmaisa in Thuthiang san cu ca ngan tu in a sim duhsan vekin hrilhfiah hnu ah tulai kan san thawn mil aw in ziang kan hmang ding ti le kan zir ding mi pawl khaikhinnak a si.\nCutin Baibal cu kum 3450 lai rei ihsin ngan thawk mi a si ih kum 1550 sungah ngna thluh mi a si. Tuihlan kum 1900 rei tluk ah Greek le Hebrew ttongin Pathian mithianghlim 40 lengloiin Pathian hnen ihsin thu an dawn mi pawl cu ngan vel a siih Thuthlunghlun cu BC 400 hlan ah le Thuthlungthar cu AD 100 hlanah felten ngan thluh mi an si ih AD 400 hrawngah Pathian thawkkhummi Thuthianghlim cabu pawl cu Thlrarau Thianghlim hnattuannak le zumtu kawhhran pupa pawl hmangin finkhawm thluh a si hnu ah Baibal cabu pakhat cu Pathian Thuthainghlim le biaknak ah hruai awknak ah hman dingah pom thluh a rak si. Cui hnu ah zumtu pawlin Thuthianghlim cu harsatnak tampi lakah an rak kenkawh ringringih miphun tampi le ram tampi ah Pathian le milai karlakih sakhua biaknak lam hruai tu ah rak hman a si. Cutin kum le caan a rei vivo ih nuntu khawsak dan khal a thleng aw vivo vekin tongkam hmandan khal a thleng aw vivo tlunah Pathian thu vu milai ttong phun tampi ah leh vivo a si tikah zo cio khalin Pathian thuthianghlim cu a san leh sual tahrat in thuphan kan per lo nak dingah le Pathian thuphan kan puh pang lo nak dingah ziangvek Baibal kan hmang khal a si le fimkhur zetin kan zoh ih Thlarau Thianghlim bawmnbak dilin kan feh pi le kan nunpi a ttul a si.


Tukforhnak sungah Fek te'n Ding - Chinland Today Media\nTukforhnak sungah Fek te’n Ding\nMay 20, 2012 12:25 am·0 comments\nSikhalsehla A ra thlen ni cu zoso a tuar thei ding? A lang ngaingai tik ahcun zoso a luat thei ding? Thil sawpnak satpia vek le thir hman a thiangfaiter theitu meisa vek a si ding.\n– Malakhi 3:2\nBible Siar Ding: Malakhi 3\nBiakkhawmnak hmun ih Pathian thangtthat le hniksak buainak tonteh caan ah Pathian hnenih lungawithusim timi cu an danglam awtuk. Zumtu thutak thei mi pitling pawl cu meisa thawn hniksaknak tong hmanuh singla kan siatral lanta lo ding. Jesuh a lang tikah kan lang ve ding timi cu ziangso a si? Zumnak (Faith) in a si! Na thinlung cu zaangfahnak thlarau sungah dinhnget a si ding. A baal lomi, thianhlimter a simi, a siatral thei lomi, le a karhzaimi a si ding. Aw duhdawtmi unau, Satan cu nehmi a si dingih Jesuh cu nehtu a si ding. “Thinlung thianghlim neitu pawl cu mi thluasuak an si, ziangahtile Pathian an hmu ding” (Matt. 5:8). Jesuh in, “Mit cu taksa ruangpi hrangah mei-inn a si. Nan mit a fim le taksa ruangpi cu a tleu ttheh ding” a ti (Matt. 6:22).\nCumi cu ziang a si? Cumi cu Pathian Ttongkam parah Jesuh thiisen huham thawngih rin-umnak in a si. Na sunglam nun ih na comi ro sunglawi cu a lenglam ih ummi zate hnakin huham a cak sawn ti na thei. Mi ziangzat cawk so tthuam parah thlai an si zo? ih mi ziangzat cawk in hremnak le tiduhdahnak an tong zo? An duh ruangah a si maw? Zumnak cu meisa in hniksak a si ih ziangvek dinhmun khalah tuar theinak huham a um. Pathian Fapa ih neihmi zumnak vek kan neih ve a ttul: “Kan zumnak a thoktu le a famkimtertu Jesuh kha cat loin zoh uhsi! Hmailam ih a co dingmi lungawinak kha a tumtahmi a si ruangah thinglamtah parih ningzah thihnak hman ziang siar loin a tuar ih atu ahcun Pathian tokham vorhlam kap ah a to” (Heb. 12:2).\nKa nunnak sungah tuarnak pipa a um lo, thimkhawzing khal a tlung loih ka hrangah zinaghman harsatnak nasazet a um lo. Ka Bawipa ih tuarnak ka mitthlam ah atu le atu a hung cuang saal asile kei ih tuarnak cu zianghman sim tlak lo a si. Thilsernak bel sungih tidai a parlam a baalmi pawl kan hlon ih kan thianhlimter tikah a hmuihmel a hung lang. Thir sermi ih a hun tlet tikah a thianghlimmi ah a cang. Zoso kan thinlung in zohtu? Zoso in thianhlimtertu? Kan Bawipa Jesuh a si. A lo dawnkhamtu ding pawl lawng a tthawn hlo ding. Aw, ka theithiam zo, Pathian ih a nasazetmi duhdawtnak in ka thinlung sungah hna a ttuan a si.\nThlarau Thianghlim thawn na khat taktak a si ahcun kum khat sungah nasatak in tamsawn hna na ttuan thei ding, Thlarau Thianghlim nei lopi ih kum 50 sung hna na ttuanmi hnakin!


Hpakan Leimin Ah Mi Tampi An Hlo, Ruak Pakhat Lawng An Hmu Thei Lai – Meifar\nHpakan Leimin Ah Mi Tampi An Hlo, Ruak Pakhat Lawng An Hmu Thei Lai\nDecember 22, 2021 zinglam ah Hpakan, Thayar khua ih lungmankhung hawlnak hmunpi ah lei a min ih kiangkap um mi tampi an hlo, an thi maw an nungdam ti khal theih a si hrih lo. Zinglam nazi 9:00 hrawng ihsin mibawmtu pawlkom dangdang in an hawl thok.\nSunnivu in an hawl rero nan simlam nazi 4:00 tiang ah mithi ruak pakhat lawng an hmu, ti a thuk ih tidai sung a nawi tuk ruangah mibawmtu pawl khal mihlo hawlnak ah an buai zet. Mibawmtu pakhat in, “Tuisun ah ruak pakhat lawng kan hmu. Zinglam ah kan hmu, zanlam tiang kan hawl rero nan a dang kan hmu nawn lo. Tuisun hrang cu kan cawl lawk ding, thaizing ah kan hawlsal ding” a ti.\nAhlan vekin mihlo cazin ngankhumtu an um lo ruangah minung paziat ciahciah an hlo ti hi an rel thei hrih lo. Ṭuanvo neitu in, “Tutiang ah mihlo cazin hi felfaiten kan theithei hrih lo, khua lal pawl khalin mihlo cazin an ngankhum thei hrih lo. Kiangkap ah sungkhat mihlo hawltu pawl an tam zet, mihlo hawltu innsang pawl hi 30/40 hawl an si ding” a ti.\nLei a min laiah a hnuai tiva sungah hnaṭuantu 80 kiangkap hrawng an um tin kiangkap um pawlin an rel. Hpakan ah lungmankhung hawl an siang lo nan khuasung mipi pawl cu lungmankhung hawl hi an pumcawmnak a si ruangah tiva ah lungmankhung hawlin an poksuak ṭheu.\nKularchaunggyi Khua Ah Nitinten Vok An Thi, Vok 200 Lenglo An Thi Zo\nRaltlan Pawl Bawmtu An Kai


Kutdawh Danglam "Manusia Silver a.k.a Silver Man" | Falam Online Media\nJuly 16, 2020 July 16, 2020 admin\t0 Comments Theihkaunak, Thuthang danglam\nIndonesia ram ah kutdawh tamzet an um ih cu pawl lakih danglam hleice pawl cu “Manusia Silver, Silver Men” tiih an kawh mi kutdawh pawl an si.\nThil kan tuah piang in danglam le a hlawk cuang mi kan duh vekin kutdawh pawl khal, mi tuah kel lomi danglam cuang, paisa ngahtam le mi ih ngaihsak cuang danding an hawl ve ih, hih silver men tiih an kawh mi pawl cun mipi lakih langsar cuang le ngaihsak hlawh cuang mi si dingin an taksa ah rawng hnih in khawsung ah an vak ih kut an dawh.\nSilver rawng thuhaw in lamziin ah milem vekih ding ṭheu “street performer” pawl cawng in an tuahaw vemi a siih a tuah hmaisabiktu pawl cu an hlawh tling zet. An taksa ih an thuhawmi silver rawng cun mimit a lak zetih hmunhla deuh ih hmutu pawl khal an umnak kiang rori ah va pan in paisa an va pek ṭheu. Curuangah an hlawh tling zet. Paisa khal an laklut tamzet.\nAn danglamtuk ruangah nitin thuthang suahmi caphek tiangah an telh. An hmin a thang vivo ih kutdawh dang pawl khal in a hlawk zia an thei vivo ih an cawngaw vivo. Khua khat hnu khua khat an cawngaw vivo ih, tuahcu an tamtuk luan lala ih mipi le tourist pawl in ziang ah an siar nawn lo.\nKandung baite ah kum 4 mi nauhak te cu anmah vekin silver rawng an hnih ih kut an dawtter ruangah buainak an tong. Cuih nauhakte cu lamziinpi le traffic zaamnak ih mortor karlak ah lut in paisa a dil vivo, Cutiih paisa dil ih vak, nauhak cu video an zuk ih online ah an thlah.\n“Nauhak a si ih zianghman theilo a si hlei ah motor karlak ah bahkhawnnak in a thi pang thei si” tiin mipi sawiselnak an tong ihsin khawsung ih silva rawng thuhaw kutdawh vak pawl cu palik in an kaai thok. Tu khalah silver rawng thuhaw ih kutdawh vak sukso cu an um nan, an mal tuk thlang. Khawsung ih vak an um le palik in an kai ringring thlang a si.\n← Tilik, Leimin ruangah Mipum 16 an thi zo ih Minung 23 an hlo\nMit Siibawipi FALAM a thleng zo →\nLeitlun Hmun tam zet ah Tawtarawt phaw mi vek AwnThawm A Thang


Mizeng Pa Tidam in A Um - Chinland Today Media\nFebruary 21, 2012 12:29 am·2 comments\nCule Peter cun, “Tangka lo pek ding zianghman ka nei lo; asinain ka neihmi ka lo pe: Nazareth mi Jesuh hmin in tho awla feh aw,” tiah a ti.\nBible Siar Ding: Tirh. 3:1-16\nPeter le Johan hi fimthiamnak nei le zirsaang mi an si lo. Phunsang tlawng khal an kai dah lo, ngakaih daan lawng thiammi an si. Asinan Jesuh thawn umtlangmi an si. An hnenah Jesuh hmin ih huham le phuanlangnak a thleng. Jesuh in a pungzaiter hnu ah sang le nga mipi hnenah an zem. Jesuh thawn cabuai pakhat an totlang ih Johan tla cu Jesuh mit-hmai naizet ih zoh ngahtu a si. Jesuh in Peter hi a kawk ttheu nain a duhdawtnak a parah a langter. Mi duhdawt thiamzet Rundamtu a si. A va sunglawi ve. Kei hi vei tampi cu ka lung a ruhzet ttheu. Sup aw thei loin ka thin a tawi lok mai ttheu. Asinan Bawipa cu a thinsau. Jesuh hmin sungah huham cahnak le thiltitheinak a um ih mangbangza tidamnak tla a sungah a um a si.\nAmah cu Pathian ih Tuufano, Pathian Fapa neihsun, a parah leitlun sualnak tthummi pa a si ti na hmuh thiam tik lawngah a huham na thei ding. Miluat kan si theinak dingah Jesuh in a man a pe thluh zo. Curuangah a man ih leimi ro sunglawi rundamnak, kumkhua nunnak le huham thiltitheinak sungah lut thei na si zo.\nMi farah Peter le Johan cu paisa zianghman an nei lo. Khami laitak ahkhan Peter le Johan hnakih farah an tam lem ding ka zum lo. Sikhalsehla annih cun rinnak an nei; Thlarau Thianghlim ih huham cahnak an nei; Pathian nung an nei a si.\nZumtu unau, zianghman nei lo mifarahzet na si hmanah ziangkim neitu Pathian neitu na si thei. Na mizia na hlohter hmanah Pathian na nei thei thotho. Misualbik khal Pathian duhdawtnak huham in a rundammi tampi ka hmu.\nZumnak na neih ahcun Pathian ih rundamnak ro sunglawi na co thei. Kumkhua nunnak neitu na si. Jesuh hmin in mangbangza khuaruahhar tuah thei na si ve. Paisa zianghman nei lo Peter in mizeng pa kha Jesuh hmin ih huham in a thoter thei a si kha!\nZianghmanlo sinak ah a lo hruai ding, asinan huham in na khat ding. Derdainak sungah a lo hruai ding, asinan na thazaang a cakzet ding. Minunglam thlir daan ih derdainak cu Pathian huham ih khahnak a si.\non February 24, 2012 at 3:04 am\nfalam sermon in kuat ringring hnak duh in\non February 24, 2012 at 3:05 am


Chinland Defense Force in Hakha mipi ralrin an pe - Falam Online Media\nChinland Defense Force in Hakha mipi ralrin an pe\nChinland Defense Force – Hakha Council timi hmin thawn June 16 ah Hakha mipi ralrinpeknak thu an suah.\nThusuah ni ihsin thok, hmuh nak pohpoh ah ralhraang ralkap kahdo an si ding ruangah an kiangkap ah mipi um lo dingin thu an than.\nHitiih thu an suah nak san cu Hakha khuasung ah ralhraang ralkap in duhtawkin mipi an nuaineek ruangah ti a si ih, an mah thawn hnaṭuantlang hmuahhmuah khal ralhraang ralkap an si ti`n CDF in a pom thlang.\nCuhleiah ralhraang ralkap in ukhruaiawknak fehtluang thei dingin khawsung mipi cu ralphaw ah hmangin himnak an hawl. Curuangah an kiangkap naivai ah um lo dingin mipi kan sim than duh ti`n CDF in thu a than.\nSimthanawknak um cingin ralhraang thawn hnaṭuantlang ruangah tuahmawh tuar pawl siseh, an umnak hmun zung le Tlawnginn kiangkap tvk ah um ruangih tuahmawh tuar pawl khal CDF-Hakha in ṭuanvo a la tum lo a si.\nCDF-Hakha in ralhraang ralkap an hmuh nak pohpoh ah kahdo an si ding thu an phuang rualin ram le miphun hrangah nunnak thap in dothlengnak tuah dingah sawmthannak an tuah cih a si.\n← Khawpisung raldo tu ding Special Commando ralkapbu an din\nRalhraang ukhruainak hnuai ih tuah mi Phun 10 ong cazin a suak →\nMizoram ah Pacangno Falam Palik CDMer a thi\nMay 30, 2022 May 30, 2022 Ni Hnem Sung 0


Nimthlakau Interview - Mai Bingbi Par - Chinland Today Media\nNimthlakau Interview – Mai Bingbi Par\nMai Bingbi Par Thutawi\nHminpum: Mai Sui Ngun Par\nDuat kawh: Suikuk, Kuk, Kuh\nSuahni: Zarhpi ni (24. 10.82)\nSuahnak hmun: Falam canbary veng ka pi inn\nNu le Pa: Revd. Don Hre Dun (MUlukolh) ,Pi Zing Cuai\nUnau zat: Ka ta le pahnih Salai Jerry Ram Lian Thio, Joe Thian Kip Ceu( Demo Lemlawi) le kan nau ta bik Mai Ann Zung Len Cer ( Ai Thang Vel) le kei mah thawn pa 4 kan si.\nUmnak: MRTV quarter Tatkone khua Naypytaw ,Kawlram.\nQualification: BTh. ( ZTC), Burmese distant in ka zir lai.\nRawlhmeh duh bik: Laisuan hmuah hmuah le mak phek phom.\nHobby: ca siar,Ca ngan, Hla ngai.\nLeitlun ih damsan: ka nu le ka pa\nCabu duhbik: ka siar ban tawk cu ka duh thluh ,duh bik ka nei lo nan ka duh daan bial te an dang aw a thuhla, a cangan daan, a cafang hman, a cabu design, a zuksuai, rontheih mi (tmk. Dictionary tvk.)\nHarsatbik can le nuam bik can : Pathian le ka insang ruat lo ih kei mah lawng rori ka ruat caan hi ka hrang ah cun caan har bik a si.ka nuam bik can cu kan sung kim te ih hni suak kan sai tlang can ( kan sung ten hnisuak sai kan hmang)\nFavorite song: Ka ngai hrih lo mi tla an tam pi lai ruang ah duh bik ti ih simding ka nei lo, awnmawi ah cun Rock sungkua, blues, alternative pawl hi ka duh cuang a sak thei khal ka duh.\nThuken: Pathian in a thei.\nHnatuan: Broadcaster (Myanma radio, Chin program)\nCT: Ziangtik in ca na rak ngan thok?\nMBP: Ca ngan thok daan Phun 8 ka kai lai ihsin catluan ngan hi tlawng ca a si tiah ruat lo in peih zet in ka rak ngan theu. Phun 9 kan kai ah rual pi pawl in a thulu pek in catawi te te in ngan ter theu .Phun 10 ka phit kum ah result suak hngah lai ah nunthuleng ka rak ngan thok.\nCT: Mai Bingbi Par timi hmin na rak ngah le a sullam?\nMBP: Hmai sa bik ih nganmi nunthuleng Hmai sa bik ih ka ngan mi nunthuleng hi kawl in ka rak ngan ih Myitta tamann ka rak kuat cutin result lawng a suak ih ka nunthuleng cu a tel lo. Bible tlawng kai ka thok kum ah MIT tlawng ta pawl ih suah mi “Dawn” magazine ka rak lei ,a content ah “ hri phang khat …..” ti ih ngan aw mi ka hmu a ngan tu ka zoh zang zang ih Kezi Shia Mon ti a si ka lung awi daan cu a mak.Cu mi lai ah ka rual pi Pi Rin le Tin Tin an rak um in rka lungawi pi ve zet . Kezi Shia Mon ti mi hmin cu tu ni tiang ka hmang nawn lo.\nCT: Bezai fing ziat le Nunthuleng paziat na rak ngan zo?\nMBP: Kawl ca ih ka rak ngan hmai sa bik nak hi a tu ah ka ruat sal ih cumilai ah lai ih ngan mi nunthuleng hi Salai Ram Ling Hmung ih ngan mi pakhat hnih fang fang lawng ka rak siar lai naan kawl ca cun ka rak siar tam zet zo. Curuang ah nunthuleng hi kawl ih ngan a awl sawn tiah ka rak ruat a si hmang.\nCT: Na ngan zo mi Bezai le Nunthuleng ah na duhbik mi?\nMBP: “ Hri phang khat cat aw” ti mi ka nunthuleng tel nak magazine a tawl rel tu ah Saya Phun Hram Awi a rak tel (a tu Revd.) . Cutin MIT ihsin tlawng a theh kum ah FBC Falam ah hna a tuan ih Cerhti magazine hrang ah nunthuleng in rak dil, a nih hi cangan tu pakhat din hmun ah ret in I kom hmaisa bik tu a si.Cu tin “ Duhmi ” ti mi ka rak ngan a thulu pek ding khal ka rak thei lo ih Salai Cung Uk Peng ih bezai ka siar nak ihsin ka lak mi a rak si ,a thuhla cu a dang aw .Cumi hnu rei lo te ah FBA Thang Tsin magazine hrang ah nunthuleng in dil ve cih cumi lai ah Revd. S Nun Uk nih biak nak lam u pa tam pi hmai ah “ na thiam tak si, kan lai mi nunau ca ngan an mal tuk, ngan aw ngan aw a tha ” tiah tha I rak pek ih cu tin kei khal lai calai tiluan ih ka tel vivo nak a si.Cumi lai ah cutivek tha pek nak pawl rak co ngah hlah seh la Bingbi par hi a nung rei lem lo tla a si thei.\nCT: Bezai le Nunthuleng ah khuimi sawn na misa deuh? Ziangruangah si pei?\nMBP: Cerhti hrang nunthuleng ka ngan ah hmin ziang ti ih pe aw ding ka rak thei lo, Bible tlawng ah cun “ Nay Hnin Kha” ti cu ka hmang zo nan lai hmin ka duh fawn, cu tin ka ruat rero lai fang ah ZTC picnic zinghmuh tlang ah kan rak feh Bingbi an par nasa lai fang te a rak si, cu tawk ah ka rual Pi Rin in “ Hei! Sui kuk Bingbi par ti awk hmen ” tiah I rak auh ih kei khal in ka mithmuh ih Bingbi par le mawi ka ti tuk ve fawn ih lung awi ten cu mi ka hmang cih, ka pa khal in a mah ih pek mi tluk in I duh pi ve.\nPi pu pawl in ziang ah Bingbi par tiah hmin an rak pek ti cu ka thei ve lo nan a nun cu ka uar zet tlang sang, lung kham lak le mi ih hmuh lo nak tuupi sung ah har zet ih nung mi a si tin ka hmu ,cutivek hmun khal ah a mah a caan te ah a par tho tho, kei khal cu vek si thei ka duh ve zet. Ka ruah nak a dik maw cu ka thei ve lo nan Mai Bingbi par ti cun ka ti aw dah lo a mah pangpar rori sunlawih nak ah tiah Bingbi par tiah ka hmang sawn theu.\nCT: Bezai le nunthuleng na ngan zat?\nMBP: Kawl ih ka nganmi nunthuleng 30 lenglo a si ding.\nCT: Biazai na rak ngan thok daan tla?\nMBP: “Nay Hnin Kha ” hmin in cu tlawng in phar tar ca ah ka rak ngan phah phah, cu tin Bible tlawng ah Pu sui( Zunphir ) rual pi Salai Cung Bik, Salai Bawi cung le Aa Cer thawn kan kom aw, zingkhat bazaar zin kan phei tlang lai ah Pu Sui le Awi pi (Salai Zing Mang) kan tong ih an bezia cabu suah tum thu an rel ih Pu Sui in “ Hei! ngan ve aw ca na ngan theu ka thei ko cuh” I ti ih cutin Van Cung Thaihlio calai bur sung tel ah ka lut ih “ Ka beidong ” ti mi bezai ka rak ngan ve.\nCT: Na nunthulengih na duhbikmi le na sinak?\nMBP: 2007 pa ni sunlawih nak ah FBC, Yangon mino khawm ih phai ding ih ka rak ngan mi bezai te hi tu ni tiang ka duh bik. Nunthuleng ah cun ziang vek ka si ti a si le, ka nu in fa pali in nei ih kei hi “sang deuh aw la a tha nan” I ti ih ka ta pa u pa deuh hi “mi hmaisong nei tuk hlah aw la” a ti theu, a nauta pa la la le “hi hnak in fiang deuh in tong aw la” a ti ih kan nautabik nu cu “na san le na ngo hi na u seu thei aw la a tha nan ” in ti ciar theh kei khal nunthuleng thu ah cun ka nu vek ka si ve.\nBezai le nunthuleng misa “Cumi na bezai kha..” ti tu hnak in ka nunthuleng thawn i thei tlang tu an tam sawn. Cuhnak ih in thei tam sawn daan tla cu hni a suak tuk ti a si ih………..nan nih in teh ziang tin I hmu ti thei ka duh ve ngai ngai.\nCT: Vankau Arsi Mekazin, October 2007, ih na nunthuleng “Falam ah Ka Um” sungah Falam khaw sungih minopawl dinhmun tam nawn na tarlang. Tui sun ni ih Falam minopawl na hmuhdan?\nMBP: Si “Falam ah ka um” ah khan Falam mino din hmun tam nawn ka rak langter ngai, ka nunthuleng a tam sawn cu Falam rim an nam thluh ko, cu mi lak ah Falam mino pawl ih khua le ram an duhdawt daan le khua le ram hrang an zuam daan pawl ka ngan hrih lo ih hi hmun ihsin ngai thiam ka dil. Kha mi ka ngan mi ah khan hnatuan nei lo ih a to men khal dawt um zet in ka rak ngan, sinan a tu ah cun an hrang ah result pakhat khat tal suah pi lo ih ngan ding ka ngam lo. Kan khua kan ram ah ziang tin hnatuan um ding in kan tuah ding ti mi thusuh nak pawl hi ka let thei lo ding ruang ah thei aw ter lo ih ka um tla a awl te. Cu mi lai ih falam mino pawl le a tu ih falam mino pawl hi an mah kel te an si ko nan kan khawruah a dang ruang ah kan hmu daan a dang tla a si thei. Si lo le a tleng aw lo mi dinhmun ih a um mi mino pawl ih thaw thawt nak an hawl daan a thleng aw tla a si thei. A tu ih ka lo sim thei mi cu Falam mino pawl an thaw pi suah nak ding tha a ruat sak tu kan tul.\nCT: Nunthuleng ngantu si dingin ziang mipawl a tul?\nMBP: Nunthuleng ngan tu si ding ah cun nunthuleng a duh tu a si a tul, ca a siar tam tul ding, ca a siar tik khal ah a thuanthu lawng zoh lo in an ca ngan daan khal tha ten zoh thiam zuam ding, cun ziang hmuah hmuah that lo lam ih zoh a hmang lo tu khal a si a tul ding a bang, cu lo cu sim ding ka thei lo. Aw! awl te ih beidong a hmang lo mi tla si seh la.\nCT: Nunthuleng na ngan tikah ziangvekin timtuahnak na rak nei ih, ziang mi kha na rak ralring theu?\nMBP: Nunthuleng ka ngan tik ih ka ton theu mi Nunthuleng ka ngan tik ah ka nu ka pa ,ka u ka nau le ka rual pi za ten tha in pek ih ka hrang ah cun kiang kap ruang ih harsat nak cu a um lo, nan kei mah ih ka feel ngai mi si lo in mi ih in sim mi thuhla nunthuleng ih can ter ka thiam lo mi hi a har zet. Mihrek khat ih in sim mi an hmuton mi pawl ngan tha an tam pi nan ka ngan thei lo mi hi a poi ka ti zet.\nCT: “Nunthuleng cu phuahcop thuanthu men a si ih siar a tlak lo” titupawl hnenah ziangtin na let duh?.\nMBP: “phuahcop ngan khal ol hlah khaw” phuah cop thuanthu siar a tlak lo an ti a si le a tu tiang ih nunsimnak ah le zoh thim ding ih kan hman, kan zir rero mi Aesop ih “Ram ui le sabit rah, Putar pa le fapa pa thum” pawl teh khawi kan heih ding. Cun leilung pi ih a buai pi mi Gone with the wind, Romeo le Juliet, Robin hood pawl teh?\nCT: Calai hrangah siseh, milai hrangah siseh, nunthuleng a thu pitdan?\nMBP” Nunthuleng cu calai a famkim ter tu a si tiah ka hmu. Cun nunthuleng hi rak um hlah seh la milai nun ah um a har sin sin ding ka zum. San thuanthu tam pi khal a hlo ding tiah ka ruat.\nCT: Ziangtik ihsin ca na rak siar thok? Cule ziangvek lam ca na siar tam bik?\nMBP: Ka ta pa nau ta deuh ka um phah ah shwetaew sung ih thuanthu kha voi khat siar ah ka siar theh ih ka rak lung awi zet mi hi ka mang ring ring ,cu hnak ih ca tawi cu ka rak siar zo ti nak a si. ka ta pa hi 88 ah a suak si khawh kei 82 ah ka suak ih ,ka ta pa kum khat a ti in tuat men seh la ka kum 7 ah ca ka rak siar thok zo si ding. Nunthuleng hi ka siar tam bik, a sinan a tu ah cu radio a ngai tu pawl hrang ih thathnem pi ding mi pawl ka siar tam vingvo.\nCT: Tufang kan calai dinhmun na hmuhdan le kan calai a thanso sinsin theinak dingih ruahnak na pek duh mi?\nMBP: “Kan calai dinhmun hi a thangso vivo, a thanso sin sin nak ding ah cun cu tin kha tin” ti ih simding ka thei lo. Ka hnak I doh tu cu a um cu mi cu magazine tivek hi pawlkom tam pi in a pak pak ih kan suah ciam co mi………\nCT: Bezai cabu bu ziat na rak suah zo? Bezai/nunthuleng cabu ih suah dingin tumtahnak na nei maw?\nMBP: Bulpak ih suah mi pakhat te hman ka nei hrih lo, rual pi pawl thawn cu Tlangzim meikhu le FIDI bezai cabu, cun tlawng kai lai ih kan rak suah mi pa khat hnih te khal cu a um ko. Nunthuleng khal Cung Ngai ih “A tap mi mitthli” cabu ah ka ngan mi pakhat in telh sak ih cu mi lawng a si ko. Si! kei mah ten nunthuleng cabu suah leh ding cu ka duh ko, Nhgepi khal in suah thlang ding in l ti rero. Zunphir khal in a zuk suai ding a ral ring aw zo nan……J\nCT: Vankau Arsi Mekazin, May 2009, ih na ngan mi “A Cui Ni Khat” nunthuleng ahkhan mipa suakthuan tlawngta pakhat ih feeling kha thuk zet, kimcang zet le cipciar zetin na rak ngan. Khavek kha ziangtin na rak ngan thei?\nMBP: “A cui ni khat ” rak ngan suak daan cu hi tin a si ti ih sim tul pawl a si deuh. Saya MyaThan Tinh ih kawl ih a leh mi J.D Salinger ih Cacther in the Rye ka siar nak ihsin a ra suak mi a si , ka rak siar hmai sa bik lai ah cun cu ti ih nunthuleng ngan ding tiang cu ka rak ruat lo ,cu tin ka siar hnu rei pi ah Salai I Bawi Uk Thang thawn kan ca siar mi pawl kan rel tlang nak ah cumi nunthuleng thu ah kan theng ih siar sal duh nak ka nei ih cu tin ka siar sal nak ah hmai sa ka siar lai ih ka hmu daan thawn a bang aw lo in ka hmu bet mi cu tlangval pek te pakhat ih feeling hmang in milai tam pi ih zia za a lang ter mi a si. Cu ti ih ka hmuh nak ihsin ka ruat suak mi cu ka kiang kap ih thil cang mi le ka hmu mi pawl hi tlang val pek te ih mit in ngan ve seh la duh a nung zet mi nunthuleng a ra suak ding ti mi a si.Tlang val pek te ih kiang kap thei a duh lai fang mi a thinlung le thuh a nei hrih lo mi a ruah nak , pheh a nei hrih lo mi a hmu???h daan pawl hmang in ka ngan mi a si. A thuan thu feh daan ka duh zet ih cu mi vek ih ka ngan mi cu a si . A kiang kap le a thuhla cu an dang aw ti a siar tu in nan thei ko ding . Cun cutluk tiang ih tlangval pek te ih feeling pawl ka ngan thei nak cu mipa rual pi tam ka neih ruang ah a si ih ka ta le ih character khal an tel . Ahlei ce in Ka rual Lal Biak Sui te inn tang ah phun 9 tlawng ta pawl an it ih ,an suh an soh ka hmuh hai nak khal in tam pi I bawm.\nCT: Upattlak na ti mi minung hi zovek an si pei?\nMSP: Upat tlak ka ti mi pawl hi pakhat le pakhat ka u pat nak an bang aw lo hnawmpung sung fek fek lawng ih hnawm a hlon ruang ah, eco- concern a neih ruang ah, a nupi le a fa te a duhdawt ruang ah, zuutama pasal thin sau ten a kilkhawi ruang ah, mi ihthluak a fir lo ruang ah, a sual pang mi thil par ah tuanvo la ngam ruang ah, mi dang ih tuar nak a hlawm thei ruang ah, meeting ah a thu fek fek lawng a ti lo ruang ih mi zuar thlai a hman lo ruang ah, mit hmai ngah duh ru thil ti thei pawl hnen ih mithmai ngah ding ruat lo in mi harsa an ti mi pawl lam ih a tan ruang ah, mi tam pi thei fek fek lawng ih hnatuan tu a si lo ruang ah ti vek in an tam pi … ziang vek hnatuan khal a si le a thiang mi a si poh ah cun ning zak lo ten a tuan ngam ruang ah, a par thlen duh ruang ih mi nam thla tu a si lo ruang ah, a tuan vek ngai ngai lawng in a tong ruang ah tin…..ka u pat vivo hai ka rel vivo le a cem thei lo ding ih ka hrelh pang mi tla a um ding curuang ah hi hmuah si hrih seh.\nCT: Radio Broadcasting ah hna na tuan tin kan rak thei. Himi na hnatuannak thuhla le na hmuhton mipawl tla in hlawm aw.\nMBP: Radio Broadcasting ah hna ka tuan Si, cozah radio broadcaster ka tuan. 2009 Nov 2 ni ihsin ka rak tuan thok ih 2011 March thla ah permanent in pek.Kan awsuah nak ah mi pa 5 kan si ih kei hi junior bik ka si. Umm! kan hna tuan nak le ka hmu ton mi lo sim seh la cu , hi tawk ih ka tuan thei nak hi Pathian ih thlaw suah le U Sap te ( I Love Myanmar) ih duh sak nak ruang ah a si. Salai Phun Zam ( Van Than Zam pa ) hnen ah hitawk ih tuan ding milai an hawl ter , broadcaster ding cu a si ih , lai ca le lai tong thiam le a tul ,kei hi announcer tuan ka peih zawng a rak si , thal tlawng pit ah nau hak pawl laica tla ka zirh phah si , hnatuan le ka nei lo ,a nih in le mi hawl ciamco nak can a nei lo ih “ na tuan thei pei maw? ” ti ih a suh mi lak ah ka rak tel ve ih cutin kei mah feh ding in kan rak remcang aw. Hih hnak in rak nau hak deuh ning la ka tuan pek thla thum li ah ka mitthli le ka khak hnap thawn ka rak tlan sal teng teng ding. Cutluk tiang ih rak hut (huat a si lo ) mi ka si, a tu ah cun tuar man ka nei ka tuan pi pawl hnen ah ka nuam aw ngai ngai, ahleice in Pathian ih duhdawt nak sunsak ka thiam nak hmun khal a si, ziangah ti le hi nah ka thlen hlan ah cun I duhdaw tu pawl hnen lawng lawng ah ka rak um ih Pathian duhdawt nak ziang ka rak siar lo. Hi tawk ka thlen in Pathian in I duh ko ti mi ruat rori in thazang ka rak lak ih tu ah cun hi nah ah rak thleng hlah ning la ti ka ruah men ah ka thin a phang. Kan hantuan daan hi tlun lam ih broadcast daan ding in khaih sak cia mi a um, thuthang le cahram cu tlun lam ih in pek mi kan than theu .Cun rawl suan daan, nunphung , harhdam nak ti vek pawl hrang ah cun kan mah ten ca hawl in kan siar ih kan ngan, kan ngan mi an siar ih nan suah thei in ti in lai ah kan let hnu ah kan suah theu. ( mi dang ih ngan mi suah ding ih sian zo mi pawl khal kan suah theu )\nLai ih kan leh nak ah hin lai ih kan neih mi dictionary pawl, kawl dictionary ,mirang dictionary kan ron, kan suh ban mi kan sut hai..tu ni tiang a fam kim mi cu a si hrih lo, ruah nak pe tu le rem sak tu ding kan bawh ring ring ko. Aw suah nak a si vek in pih ni a um lo ih a rem cang daan daan in cawlh kan sawng aw theu. Atlang pi thu ih kan hnatuan daan si.\nKan hnatuan nak a thupit zia\nKan tong le kan calai kilkhawi nak hmun a si, cun nunphung le kan thuanthu kilkhawi nak khal a si fawn, kan awnmawi kilkhawi nak hmun khal a si. Kan aw suah a ngai tu hi a tam sawn cu khaw te ih um an si ruang ah kan mipi tam sawn ih theih nak le ruah nak a thanso ter tu khal asi, curuang ah a hmun ih aw suah tu lawng ih tuanvo lawng ah ruat lo in kan miphun za te ih thei pi ding mi a si tiah ka hmu. A tu ih in tan pi tu pawl khal kan mah in bawm lawng si lo in kan miphun an khai sang rero mi a si. Kan lai awsuah nak hi hmakhat sung te thinlung a nuam ter tu entertainment lawng si lo in thu theih nak a pe si, fimzir nak le asi si thin lung le a hnem fawn mi infotainment le edutainment tha khal a si a tul. Curuang ah kan mah lawng ih theih mi le hmuh mi le thiam mi lawng ring ding ah cun cozah ih in pek mi kan awsuah nak hi pam hmaih a um lo ding maw!\nCT: ‘Duhdawtnak’ ti mi ih sullam hi ziangtin na simfiang duh?\nMBP: Thu in suh mi ka phurh a rit zet lai ah a zaang khai te in sut ih an thiam nasa ka ti naan awl te ih leh theih mi a si ual lo. A tu tiang a hman ka thiam hrih lo mi Ka suah pi mi hriamhrei a si. “Duhdawtnak” ih sullam hi hlan lai pi ihsin a tu ih a um nawn lo mi milai pawl in cumi a si, khami a si an rak ti mi a si, a tu khal ah kha mi a si, cumi a si kan ti rero ,a thleng hrih lo mi can khal ah a tu ih a um hrih lo mi milai pawl in khami a si, cumi a si ti ih an el aw lai ding mi cu “ duhdawtnak” a si ka ti theu. Duhdawtnak thawn peh par aw ih pakhat ka sim thei mi cu “ can cu mi hmuah hmuah ih lungkim tlang mi a tha bik mi physician a si, duhdawtnak ruang ih ngah mi hma khal a dam ter thei nan a nun ter sal thei tu cu duhdawtnak lawng a si”.\nKei mah vek ih nunthuleng nganmi si ding cu zohman ka duh sak lo, ziang ah ti le ca ngan ka ze ,ka daithlang ih nawt cop ka tul ring ring ruang ah. J ruah nak pek seh la ….kei mah vek in ca ngan ze lo ding ih ruah nak pek ka duh cun ca ngan nawt leuh leuh nan ttul ve pang khal le ca ngan I nawt ring ring ih khawi hmun ka thlen khal ah ka nunthuleng a ra lak peih tu Nhgepi vek rual pi le, ziang hman na ngan hrih lo maw kei ka ngan zo ual ti ih i zuam tu Cung Ngai vek rual pi ,cun na nunthuleng a tel lo cu a va poi ve I ti theu tu ka nau le le ka rual pi pawl vek nan neih ve a tul ding.\nCu le kei mah khal lai nunthuleng ka rak siar mal ruang ah lai ih ngan theih lo tluk ah ka rak ruat dah ruang ah lai nunthuleng ngan tu an um vingvo nak ding ah cun ngan cia tam pi kan hmuh a tul.\nKei mah khal zin hawl phah rero ka si ih hih zin ,khai zin tiah mi ka hmuh thiam lo..kan zum mi zin cio cu kan zawh san pei uh, a tha sawn mi zin kan hmuh khal ah ka zawh zo hnu hnu ti lo ten a tha sawn mi kan thlun pei uh ( a ol mi ka ti lo maw)\nNunthuleng ka ngan ding tik ah, a thok in a cem tiang ka thuak ah ka ngan hmai sa theu, ka ruah nak ih a tlaung hnu lawnng ah cahnah ah ka ngan theu. Cun ka ngan hlan ah rual pi pawl ka sim hmai sa theu, a tu ah cu ti ih sim ding rual pi khal ka kiang ah an um nawn lo,aw ka hnatuan pi Salai Lian Ci cun ka sim ah cun I ngai sak theu ih khal I pe theu…cun ka ngan mi khal I siar sak aw ka ti ih a tel nak magazine ka pe i siar sak theu ih ka hnuk a cat lo fang fang .\nMBP: A hlan ah cun nunthuleng ka ngan le a netnak hi ka rak thlah hluah hlo men atu ah cu ralring ding in ka ruat cat zo, tmk a hlan ah cun pakhat khat character tha lo a nei a si le ka tan san men nan a tu ah cun nuncan a tha lo mi a tel le that ter ta ding in ka ralring. An kedam, an hnipuan ka hruh ter mi le an hna tuan a kaih aw le kaih aw lo ti vek ka ralring, ralring lo in kan lemcang nu kha a um lut hnak ih a tam tuk mi hnupuan kan hruh ter pang le hlawh hlang ah kan can pang thei, cu vek in mipa tla mifir ah kan can pang thei.\nCT: Nunthuleng na ngan daan, research a tul in na thei maw?\nMBP: Ka ca siar mi tlang khat te khal ka hrang ah nunthuleng ngan nak material ah an cang thei, Tmk “ Ka kiang ah an um dah” ti mi ka ngan suak nak khal hi korea zatlan pakhat ka zoh nak ih sin a si, suakthuan tlawng a theh lo in zonzai zet ih hna a tuan nak ah a a rual pi pawl an ra ih, kanun nak hi suak thuan phunkhat te ka ong lo ruang ah angki beh pakhat te sih sual mi vek in khawi tawk hman ah a rem cang thei nawn lo ti ih pakhat pa ih tong mi ihsin ka rak ngan mi a si. A tutiang ka ngan mi ah cu research na sa zet ih tuah tul ciamco mi a tel hrih lo, kei mah te ih ka hmuh ton mi par ih ngan mi an si lai ruang ah a siding, kan ngan duh mi ih zir in research tuah cu a tul rori.\nCT: Neita lam ah cahduh le sim duh na nei bet maw?\nMBP: Nunthuleng ngan ka thok rero hnu ah Senhri magazine ah Mai Sokhlei par interview ka rak siar ih nunthuleng ngan tu pakhat dinhmun ah interview sut mi si ve seh la tiah ka rak daw zet, tu ah ka sunmang pakhat thawk in khum sak tu CT. Cun ziangvek te ka ngan khal ah ka nunthuleng a rak siartu pawl, nunthuleng sung ih an hmin ka duhduh ih ka telh khal ah I to dah lo tu zaten, Calai mi ah I cohlangtu calai unau nan zate, hi interview a siar tu nan za ten, calai lam zin ka rak zawh nak ka sulhnu zawt sal tik ih hrelh atheih lo nan, hi tawk ih an hmin ka telh lo mi pawl …………. hnen ih sim ka duh mi pa khat a um. Nan mah lo in Bingbi par a nung thei lo.\n> Facebook ah Bingbi par tin hawl ka ol te.


China ih Covid 19 hmuh hlan Thla 9 ah Coronavirus a rak um zo – Oxford University experts | Falam Online Media\nChina ih Covid 19 hmuh hlan Thla 9 ah Coronavirus a rak um zo – Oxford University experts\nJuly 5, 2020 admin\t0 Comments covid - 19, Scientist\nCoronavirus thawn pehpar in Leitlun mifim pawl in zirnak an nei rero ih tukhalah Oxford University ih mithiam pawl cun an hmuh mi thawn pehpar in China ram ih Covid – 19 a um hlan ah hmun dang ah a um zo, an zum thu an phuang a si.\nCentre for Evidence-Based Medicine (CEBM), Oxford ih zirhtu Dr Tom Jefferson le Newcastle University professor titinak ihsin an sim suak mi a siih, an zirnak par ih humhsuakmi ahcun Covid – 19 cu China ram ih a suak hlan ah, hmun dang ah a suak zo ding an zum a si.\nKandung zerh ah virus suakkehnak zingzoitu Spanish virologists cun China ram ih Covid – 19 an hmuh thok hlan thla 9 duh ih (March 2019) lak mi tidai samples ah Covid – 19 neh a hmu thu a phuang zo.\nCovid – 19 hmuhsuah hmaisabik hlan zerh 2-3 duh hrawng ih lak mi tidai bal (sewage samples) khal ah Italy scientists pawl in coronavirus neh an hmu ih, Brazil scientists pawl khalin November thla ah an hmu zo a si.\nDr Jefferson cun Coronavirus cu leitlun hmun tamzet ah a um cia tiin a zum ih hmun le boruak zirin an suak thei ding ti khalin a zum. Azumdan cu mitṭhep kaar ah an suak thei vekin mitṭhep kaar ah an hlo thei.\n“Sars 1 natnak kha teh khawilam a thleng? A hlo puppi men. Curuangah thuk zetin kan ruat ṭul. A suaknak le a karh zia dan kan zir nasat a ṭul”\n“Ka zum dan ahcun corona virus cu hmun tamzet ah a um cia. ka sim duhsan cu hmuntinkim ah a um cia. A hmun le boruak zirin an suak puppi sawn a si”\n“February thla ah Falkland tikulh ah case thar a suak. Khawinah in a thleng thei? Georgia ihsin Buenos Aires lam feh mi laawng pi khal ah ni 8 a kim hnu, Weddel Sea lam pan ih an feh lai ah case thar a suak. Ei-in siat lo dingih an ret mi vur khal lakah nathrik um cia in a hmun le boruak zirin a nung thutthi teh si pei maw?”\n“Spanish Flu natnak suak lai khalah thil mak zet a suak kha. 1918 hrawng ah, Western Samoa ih um mipi zaṭek 30% hrawng cu Spanish Flu natnak ruangah an thi. An nih khal kha hmundang, ramleng minung thawn pehtleihnak nei lomi an si.” tiin Dr Jefferson cun a sim ih vurus pawl cu biakawnak, khuhkhuh le hnaptilung mi ihsi lawng siloin leihnuai ih tidai sia sewage system ihsin le ek-inn hmanrua ṭawmawknak khalin suanawk a theih ding a zum thu khal a sim bet a si.\n1854 kum, London ih natsia (cholera) karhzai mi, a thokdan hmusuak tu John Snow ih zingzoinak a nei vekin, thuk zet le ciang zetin Covid – 19 suahkehnak zingzoi an duh thu Dr Jefferson le Professor Carl Henegehan cun an sim a si.\n“Ziang bik ruangah, olten suanaw theihmi natnak pawl cu food factories le sa pack nak hmun ihsin a suak hmaisabik ringring” timi khal ciang zetin zingzoinak nei thei sehla, Virus suahkehnak hmu a oldeuhding.\nSa tuamnak hmun le a leng mi thawn pehtlaihnak nei dahlonak hmun pawl ah Virus a suak ṭheu ih, cu pawl cu kan zoh a si le thusutding tamzet a um. Khawinah ihsin virus a suak thok, lenglam thawn pehtleihawknak umlonak hmun pawl ah ziangtin virus a thleng thei tvp ruahding tamzet a um. Curuang ah tu vekih virus suak mi cu pakhat hnu pakhat, a ha haa ten zingzoi sehla a suak thoknak kan hmu thei lohliding a si” tiin Dr Dr Jefferson cun a sim a si.\nref : Wiki, Telegraph\n← Tidai hua NATNAK danglam “Aquagenic Urticaria”\nChin ramkulh ah Covid 19 natkaai Cemfai, Natkaai 10 nak Siizung in suak ding →\nBaptisma nei lai Zarh 6 mi Naute cu Ti haak in a thi\nPresident Donald Trump dam lohli ding ih Rawlul thlacam saktu Lungphu cawl in Thi\nOctober 12, 2020 October 12, 2020 Ni Hnem Sung 0\nKum 82 Pitar in Vom ka thongpet a ti +VIDEO


Hmunram cuhawtu Tlangpar hriamhrei keng doawknak ah khuami 5 thi, 3 hliam tuar - Falam Online Media\nShan : Hmunram cuhaw in Kyaukme District(ကျောက်မဲခရိုင်) sungih SSPP (Shan State Progress Party) le SSRC (Shan State Rehabilitation Council) an doawk nakah khuami 5 thi in mi 3 in hliamhma an tuar tiah theih a si.\n2021, February zarhhnihnak ihsin an kapaw thok zo tiah theih a si ih “mi 5 an thi zo. Kawl ralkap pawl in Myanmar rampi ukhruai thuneihnak an la hnu ah an kapaw thok. Doawknak ah khuami mipa 3 le nunau 2 an thi. Hliamtuar cu amalbik 3 an um” tiah Kyaukme ih um mipakhat cun Shannews hnen ah sim.\nMarch thlacem lam in nazetin an kapaw thok ih kaphnih lam in dungsiip lai an rel lo. Aninii in an boruak a sosang vivo ruangah raltlan 1000 hrawng an um zo.\nManmaing khua phungki tlawng ih beunak hawltu raltlan pakhat cun “mihlun, mithar le tuini ih ratlan pawl thawn raltlan 300 hrawng kan luan ding zum a um. Cazin kan tuah man hrih lo. Nikhat dan in an kapaw ih tuini khal an kapaw. Mizaan lam khalah inn 9-10 hrawng a kang. Kan va zoh ngam lo tikah a cekci in theih a har” a ti.\nSaklam Shanram ih hrambun ShewPhiMay media cun inn 28 hrawng a kang zo ti`n an tarlang ih March 28 khalah bomb kah mi ruangah inn 3 a kangral tiah an ngan.\nRaltlan tamsawn cu NGO ṭanpinak thawn tuhrih tiangah ei-in ding an tlasam hrih lo nan caan rei hrang ahcun sim theih a si lo tiah Shannews in a ngan.\n← Dothlennak hmui cuang tattoo cuktu Meihlio thawn malh sak\n2021 Dothlennak ah Chinmi miralṭha 14 mual liam zo →\nA Ciang Zo : Ramsung Internet reekbetawknak hrangah China a cangvai thok


Lebanon Ram Hril Awk Nak - Chinland Today Media\nJune 9, 2009 5:08 am·0 comments\nLebanon rampi hrilawk nakah US ih thlawpmi, Party dangdang kawmaw pawl Anti Syrian Group March 14 an timi pawlcun Muslim Tapung Hezbollal pawlih rorel nakding cu khampit in an cakih. Hi Anti Syrian Group hruaitu Saad Hariri, cun Hrilawk nakih nehnak an cocu Lebanon ram hrangih thli tha hminsin tlak a siih Lebanon ram ram mipi ih ram thanso nak leh Cozah hngetkhoh din an duhnak an ti lang a si tiah mizan sun ah a sim.\nHimi laiah Politician thlirtu pawlcun Saad Hariri hin Cahnak co hman sehla Lebanon ramih Cozah hngetkhoh dingsuak thei dingcun thil harsa zet pah tlangding tampi a neilai ih Cu ruangah Cozah hngetkhoh din suak thei dingcun Opposition pawl thawi an tuan tlang thotho a tul ding a si an ti. Hi an hril awknak ah hin miphun leh miphun karlak ih buainak a suah ding an phang zetih Cu ruangah ralkap leh palik tamzet Duty an ret ih Party hruaitu Upa pawlcun an mipi pawlcu buainak suakter lo hram dingin an ngen rero a si.\nInternational Crisis Group cun tui Lebanon rampi hril awknak ah hin Hezbollah leh a tuanpi Party pawlcu Caklo khal haiseh la, Cozah tuah nak dingah cun hi pawl thawi an tuan tlang thotho a tul dingih, an tuan tlang theilo a si ah cun Lebanon ram hi tuihlan hnakih buainak rapthlak suaksal thei dinhmun ah a ding ringring a si tiah an sim. US President hlun Jimme Carter cun Lebanon ram hril awknak Result cu zo khalin thinlung thianghlim ten pawm tlang thei haisah la a duhthu a simih. Israel leh Palestinian karlak buainak thuhla ah Lebanon hin pawimawh nak a neih ve ruangah Hezbollah Tapung rorel nak hnuai ih Lebanon ram a um dingcu tha a tilo thu a sim.


Khatlam Raal Ah - Chinland Today Media\nFebruary 12, 2010 12:56 am·0 comments\nNan nunnak cu thaisun ah ziang a cang ding ti nan thei lo.Nan nunnak cu caan tawite sung a zaam ih a hlo saalmi mero bangtuk a si. – Jeim 4:14\n– Puithiam 11-12\nMi pakhat in ka rualpa hnenah, “Kum khat ah kan tong-aw ding,” a ti ih, “A si, khatlam raal ah kan tong aw ding,” tiah a let. A sim duhmi cu US Navy ih kum khat ttuanvo ka ttheh tikah a tican a si. Asinan hih ttongkam hi Vanram thawn pehpar ih hman ttheumi a si ruangah nunnak ih fek lo daan thu i ruatter. Ka ruahmi cu, “Tuih hnu kum khat ah hitawk ah zo a umlai pei? Cutik caan ah zo pawl khatlam raal ah an um pei? (Vancungram ah?)\nKan hmai kum, asilole nazi pakhat hnu ah ziang a ra cang ding ti kan thei lo. Jeim in a cakuat sungah tikcu fek lo thu a ngan. Sumtuah duhham pawl in tuihsun ziang kan tuah ding, thaisun, hmai kum ah ziang kan tuah ding ti ih an porh awknak a kawk hngai (Jeim 4:13). An mawhnak cu tumtahnak an neihmi ruangah si loin Pathian hngilh tahrat in hngalzet ih an porh awknak ruangah a si.\nJeim in, “Nan nunnak cu thaisun ah ziang a cang ding ti nan thei lo. Nan nunnak cu caan tawite sung a zaam ih a hlo saalmi mero bangtuk a si,” tiah a ti (c. 14). Peter David in, “Peter in an aatnak a sawh hngai. Ra uh, khawkhangtu pawl, nan nunnak parah malte hman thuneihnak nan nei lo, ti nan thei lo mawsi tiah a ti hngai,” a ti.\nKan nunnak cu Pathian thuneihnak lengah a um lo. Curuangah tumtahnak kan tuah tikah, “Bawipa ih lungkimnak a um asile kan nung hrih dingih cumi khami kan tuah ding,” ti uhsi! (c.15).\nThaisun hrang ka tumtah ka thei lo,\nTuih caan te hrang lawng ka thei;\nAmah in i sim, “Himi hi lamziin a si,\nZumnak in feh aw,” in ti.\nKhedan(pencil) thawn na tumtahnak ngan awla,\na phiatnak khephiat cu Pathian in kai seh.